Antzerti / 16 zenbakia\n| 16 zenbakia, 1933ko apirila [faksimilea PDF formatuan]\nAmonarriz'tar Ander'ek tajutua.\nAMALE: Etxeko ataba.\nMADALEN: Neskame bat.\nJOXE MARI: Mikeletetako kaboa.\nANTTON: Mutil koxkorra.\n(Alpargateri-denda batean nagusi-morroyak espartzin-josten agertzen dira.)\nTXURRUT: Berandu zetorrek gaur gure kontrabandista.\nKOKOTX: Bai, onezkero etorri bear zuan.\nTXURRUT: Zerbait gertatu ez bazaio!\nKOKOTX: Ez litzake arritzekoa izango.\nTXURRUT: Beti baditek zerbait.\nKOKOTX: Lanbide kaxkarra da kontrabandista oiena.\nTXURRUT: Esango nikek.\nKOKOTX: Bedorrek errezago irabazten du, bai, oyek kontrabanduan pasatzen dutena patxaran salduta.\nTXURRUT: Zer esan dek? Neronek ere zer esturasun pasatzen dituan baekikek!\nKOKOTX: Ez Tomas'ek aña.\nTXURRUT: Nun ote dabil! Gaur ere Mikeleten batek esturasunen bat emana izango dek.\nKOKOTX: Bai ote?\nTXURRUT: Bañan Tomas arrapatuko duen Mikeleterik ez dek sortu.\nKOKOTX: Alaxe da. Berorri lenago arrapatuko luteke bai.\nTXURRUT: Ixillik ago, beti orren bildur bizi nauk eta.\nLengoak eta Tomas.\n(Tomas azaltzen da bizkarrean zaku baten barrenen zato-ardoarekin ta iru edo lau botilla poltzilluetan ditula)\nTXURRUT: Ara emen bera.\nKOKOTX: Zein, Mikeletea?\nTXURRUT: Ez, Tomas.\nKOKOTX: Ori esan!\nTOMAS: (Leiotik begiratuaz) Sartu al liteke?\nTXURRUT: Aurrera, aurrera!\nTOMAS: (atetik sartuaz) Noizpateko batean emen nauk orratiok.\nTXURRUT: Ondo atera al-zaik gaurko lana?\nTOMAS: Beñere baño okerrago, motel!\nTXURRUT: Zer gertatu zaik bada?\nTOMAS: (Zatoa, botellak eta danak maigañian utziaa eta izerdia legortuaz) Banatxetorreken beti bezela menditik erri aldera, ta Naparro'tik Gipuzkoa'n sartzeakin batean, ateratzen zaidak arkaitz batetik Mikeletea, ta. ... alto! geldi esanaz asten zaidak!, ni orduan mendian bera amilka!, Mikeletea atzetik segika!, eta alakorik batean, leitzazulo batean axaria bezela sartu ta an gorde nauk.\nKOKOTX: Zuk ondu jakin ango zuloak.\nTXURRUT: Bear ere bai.\nKOKOTX: Eta Mikeletea?\nTOMAS: Ni leitzazulotik noiz aterako ote nintzan zai.\nTXURRUT: Eta nolaz etorri aiz onera?\nTOMAS: Beste aldeko zulo batetik aterata.\nTXURRUT: Au dek piztiya au!\nTOMAS: Gaur bezelako larritasunik ez diat nere bizi guzian artu.\nTXURRUT: Nekatua etorriko aiz ta oa lenbailen etxera.\nTOMAS: Bai, banatxiok. Artu ditzak oik guztik (emanaz).\nTXURRUT: Kontuk gero egingo dizkiagu.\nTOMAS: Bai, bai, egingo dizkiagu.\nTXURRUT: Gero arte.\nTOMAS: Gero arte, bai.\nKOKOTX: Agur, Tomas.\nTxurrut, Kokotx ta Madalen.\n(Tomas ateratzen astean, atea dan-dan jotzen dute eta Mikeletea dalakoan, Tornas'ek leyotik salto eginda itzul egiten du).\nTXURRUT: (Kokotx'i) Ia, zein dan.\nKOKOTX: Mikeletea ote da?\nTXURRUT: Orixe bear giñikek orain (satoa ta botellak sartuaz) sartu ditzagun azkar oik barrunera.\nMADALEN: Egun on.\nTXURRUT: Baita zuri ere.\nKOKOTX: Ongi etorri.\nMADALEN: Zer gertatzen da emen atea itxita eukitzeko?... Kontu ixillen batzuek, e?\nTXURRUT: Onek esango ditunak (parrez).\nKOKOTX: Zu beti umore onekoa.\nTXURRUT: Au beti gazte.\nKOKOTX: Nai, bai.\nMADALEN: Aizak; artuko ukek nere patxara.\nKOKOTX: Baita nere sasoya ere.\nTXURRUT: Utzi diozu orri. Zeñen billa zatoz, ¡zarra?\nKOKOTX: Izarra! diz-diz-gabekoa!\nMADALEN: Zure parragarri nagola uste al-dezu edo zer? Ezta bada esertxo ere!\nTXURRUT: Ez kasorik egin, beti orrela aritu bear du Kokotz'ek eta.\nMADALEN: Bienke, Kokotx! Beretzat txoratua nagoala edo orlakoren bat usteko du gizajoak!\nTXURRUT: Aizu, etzenduteke biko txarra egingo.\nMADALEN: Ori ez bezelakoak ostikoka dauzkat nik.\nKOKOTX: Ametsetan bai.\nTXURRUT: Asko dezute! Zer nai zenduke Malen?\nMADALEN: Neretzako alpargata txurik.\nKOKOTX: Erromerira al-zoaz?\nMADALEN: Zuri zer ajola dizu.\nTXURRUT: Egon ari ixilik, Kokotx. Ta geiago zer nai zenduke?\nMADALEN: A! Kokotx'eren berritsukeriakin ia aztu zitzaiten. Nagusiak esan dit ia Naparro'ko, ñapa txuria ta ardo mea artu dituzuen.\nTXURRUT: Esan diozu baietz, txuria ta baita gorria ere badauzkagula.\nMADALEN: Goxoa izango da, e?\nKOKOTX: Zu bezin goxoa ez da izango baño...\nTXURRUT: Bai, bai, aukerakoa, bikaña...\nMADALEN: Esango diot. Zenbat da alpargatena?\nTXURRUT: Pesta bat.\nMADALEN: Tori, ta orain agur, gero arte.\nTXURRUT: Zoaz ondo, moñona.\nKOKOTX: Agur panposa, liraña.\nMADALEN: Puf! (Kokotz'i eginda joaten da).\nKOKOTX: Or dijoa, entzun dituan lore zimelakin, esponja baño arroago egin-da.\nMADALEN: (lelotik pasatzerakoan) Utikan, baldar petrala.\nTxurrut eta Kokotx.\nKOKOTX: Ja, ja, ja... izarra ta gaztea dalakoan sinistuta dijoa, berrogei urteko neska-zar traketz ori.\nTXURRUT: Egon adi ixilik, Maalen oraindik neskatxa gordiña zegok eta!\nKOKOTX: Orain ogei urte bai. Orain egoz-gogortu da, ta orren urteak joan ziran.\nTXURRUT: Ireak berriz ez ditut beñere etorriko; alpargata bat bear dan bezela josten oraindik ez dek ikasi ta.\nKOKOTX: Oraintxe aspertu ere egin naiz, eta gogoak ematen dit, maiari ostiko bat emanda emendik aldegitea.\nTXURRUT: Nai badek alde-egintzat, bañan mai oni pakean utzi akiok.\nKOKOTX: Lanbide arlotegorik au baño!...\nTXURRUT: Gizona! lantegi au txarra al-da?\nKOKOTX: Ixilka ta kontrabandoan sartutako pattarra ta ardoa salduko ezpalitu, ez luke ez, alpargataritzakin bakarrik berorrek ere galtza berri asko egingo.\nTXURRUT: Bai, egiya dek, kontrabandoko pattar-saltze onek asko ematen ziak.\nKOKOTX: Esango nuke!\nTXURRUT: Orren bearra badiat biziko banauk.\nKOKOTX: Nik eztakit zergatik baño, inguruko atso guztik zure patarra nai dute.\nTXURRUT: Bai, ala dek. Baño ezdakik ik zenbaterañoko larri ta esturasunak pasatzen dituan patar-saltze onekin.\nKOKOTX: Arraixkurik gabe eztago ezer.\nTXURRUT: Beti keskaz, beti bildurrez; Mikeletetako kabo ori gure etxe inguruan jiraka asi zanezkero, ez jan eta ez lo egiten diat. Beti noiz baño noiz lotuta eramango naun pentzatzen.\nKOKOTX: Nai duelako. Ñapa-saltzea utzi; ta or konpon!\nTXURRUT: Utzi! Errez esaten dek...\n(Leyoan batetik bestera pasatzen da kaboa).\nKOKOTX: Ara bera! (Larri)\nTXURRUT: (Ikaraz) Zein?\nKOKOTX: Mikeletetako kaboa!...\nTXURRUT: (Zer egiten ez dakiela, estenez maya joaz). A madarikatua, amar mille deabruk eramango al aute!\nKOKOTX: Joan da, joan da.\nTXURRUT: Ala ere! Egunen batean, alki gañean sustoz ilda billatuko nazute.\nKOKOTX: Ez da gutxigotako.\nTXURRUT: Begiratu al-du onera?\nKOKOTX: Begiratu? Jan bear giñuzela zirudien.\nTXURRUT: Bertan lertuta geldituko al-dek.\nKOKOTX: Norbaitek esan ote dio berorrek, kontrabandoko ñapa saltzen duala edo...\nTXURRUT: Tartean ez-ote dabil nere lengusu Balantx mozkor ori baztarrak nastutzen?\nTXURRUT: Ori egia balitz lepoa biurtuko nioke.\nLengoak eta Amale.\nAMALE: (Etxe barrunetik atereaz) Aita; zagi txikiko ñapa txuria ustu da, ta berriz ere bete bearko degu.\nTXURRUT: Ixillago itzegin zazu.\nAMALE: Zer da? Kaboa agertu al-da?\nKOKOTX: Sei bider bai gutxienez.\nAMALE: Gaur goizean, ataria garbitzen ari naizela izugarrizko begiratuak egin dizkit.\nTXURRUT: Emen ibilli al-da?\nAMALE: Par-irudian nere begira egon da.\nKOKOTX: Demontre txatxua.\nTXURRUT: Gizon orrek galdu bear dit nere osasun guztia.\nAMALE: Ene! Oiek gizon epelak! Edozergatik ikaratzen zerate?\nAMALE: A! Zenbat emango nuken galtzak izateagatik.\nKOKOTX: Emakume guztien gogoa.\nAMALE: Txorakeri oiek utzita botillak betetzera noa. (Sartuaz)\nTXURRUT: Madarikatutako ñapa-saltzea! Ik kendu bear diak oraindik neri bizia.\nAMALE: Jesus! Oiek gizon aulak!\nTXURRUT: Bai, bai, aterako dizkitzu aulerik, Mikeletetako kabo oiek.\nTxurrut, Kokotx ta Balantx.\nKOKOTX: Emen dek betiko Balantx.\nTXURRUT: Zein, zein?\nKOKOTX: Zure lengusua.\nTXURRUT: Orain ere eskera etorriko dek.\nKOKOTX: Ematera ez beintzat.\nBALANTX: (arlote jantzian) Kaxo jaunak?\nBALANTX: Zer berri degu ba...\nKOKOTX: Zarrak berri.\nBALANTX: Gogotik ari zerate.\nBALANTX: (Izerdia legortuaz) Au izerdia daukat.\nKOKOTX: Lanean ler egiten ariko ziñan da.\nBALANTX: (Exeri ta beriala altxiaz) Ene!, zer da au, oi!\nKOKOTX: Eztena sartu al zaizu?\nBALANTX: (Eskuan artuaz) Eztena ez jostorratza.\nKOKOTX: Ori ez da ezer.\nBALANTX: Iretzat ez. Ik ez dek miñik artu ta. Ekatzue baso bat ardo.\nKOKOTX: Dagoaneko egarritu al aiz?\nBALANTX: Ixilik ago, motel, odolak irakiten zeuzkat eta.\nKOKOTX: Orrenbeste, ardo ta ñapa eranezkero, ez dek arritzekoa, odolak eta esteak ere kiskaltzen eukitzea.\nBALANTX: Nik zer eraten diat bada?\nTXURRUT: Al deken guztia.\nBALANTX: Neri goizean iturriko ur otza gustatzen zaidak.\nKOKOTX: Musua garbitzeko bai.\nTXURRUT: Ñapetan itoko itzakek eta...\nBALANTX: Aizak, or gordeta daukaken ortatik ekatzak kopatxo bat.\nTXURRUT: Etzeok geyo, dana saldu dek.\nBALANTX: Kopa bat ere ez?\nBALANTX: Kopa zikin bat emateko orrenbeste ixtillu!\nTXURRUT: Gose dagoanari jana, ta egarri danari eraria emateko ez diat kupidik, bañan i bezelako mozkor-alper bateri ematea etziak biotzak laguntzen.\nKOKOTX: Ederki esana.\nTXURRUT: Lenagokoak ere zor dituk gañera.\nBALANTX: Batean ordainduko dizkiat zor guztiak.\nKOKOTX: Aizerik ez dan urtean.\nTXURRUT: Geyago etxe ontara ez etortzeko itza ematen badiak, oraindañoko zor guztiak barkatuko dizkiat.\nBALANTX: Kopa bat eman nai ez-badiak, besterik ez bada ere ekatzak pesta bat.\nTXURRUT: Begiratu zak, Balantx. Ik uste dek nere denda diru-etxe edo Bankuen bat dala, eta nere etxean alki zar au beste Bankurik etzeok, eta etzayak ongi iruditzen i bezelako alper bateri ezer ematea.\nBALANTX: Ni alperra?\nTXURRUT: Naikoa diagu; ara or atea ta ortikan kalerako bidea.\nKOKOTX: Ederki, oso ederki.\nBALANTX: Lengusu bati egiteko aziua ez dek ori.\nTXURRUT: Ua, ua berriz ere ispitzara, ni galtzeko egiñalak egitera.\nBALANTX: Zein, ni?\nTXURRUT: I bai, i. Ua berriz ere Mikeleteari, nik kontrabandoa saltzen detala salatzera, bañan i aizela bitarte neri zerbait gertatzen bazaidak, txiki-txiki eginda utziko aut.\nBALANTX: Ik zein eskukin?\nTXURRUT: Oyekin. (Altxa ta beragana joanez).\nKOKOTX: Bañan gizona, zoaz emendik.\nBALANTX: Ez diat nai.\nAMALE: Zer da au?\nTXURRUT: Ez dakit nik baztarrak naspillatzera zertan etortzen dan onera.\nAMALE: Bañan beti orrela ibilli bear al-dezu, Balantx?\nBALANTX: Ez naiz bada geiago etorriko.\nTXURRUT: Anbat zan sekulan sartu ezpaitzan.\nBALANTX: Ederki zeok. Gogoratu bear dek orratiok! (Joaten da)\nTXURRUT: Joan adi, joan adi, mozkorrondo alena!\nKOKOTX: Ariyo Balantx.\nKokotx, Txurrut, Amale ta Joxe Mari.\nAMALE: Zertatik zenduen ixtillu ori?\nTXURRUT: Beti bezela eskean, ardua, ñapa ta pesta bat bear ditula asi zait eta...\nKOKOTX: (Leioan kaboa azaltzen da). Nagusia! Kaboa!\nTXURRUT: Orixe palta giñiken oraintxen. (Bildurrez).\nKOKOTX: Ori arpegi beltza dakarki!\nTXURRUT: Galdua naiz! Zer egin bear det orain?\nAMALE: Bañan orrenbesteko bildurra ematen al dizue kaboak?\nTXURRUT: A, gajoa! Dantzan astea nai al dezu? Zoaz azkar barrunera ta gorde ditzazu azkar ñapa-botilla guztik.\nAMALE: Ja, ja! ondo mutil jatorra da mikeletetako kabo ori. (Sartzen da).\nJOXE MARI: (Leiotik) Ori dek mirabea ori!\nKOKOTX: Onera dator.\nTXURRUT: E? onera? Goazen emendik. (Biak sartzen dira).\nJOXE MARI: (Mikeletako kaboa) (Atetik) Jainkoak egun on? (Sartuaz) Ez dago iñor. Nora joan ote dira? Oraintxe litzake nere biotzeko kutunarekin itz egiteko garairik onena. Bañan lenbizi bere aitarekin egon nai nuke ta, nola asi ez baitakit.... Nola esango ote nioke bere alabatzaz oso txoratua nagoala? Eta aitak ni ondo artu arren, alabak maiteko ote nau? Oraintxe nere biotza bere tokitik atera nayean bezela saltoka dabilkit... Au dek au estutasuna!.... (Txaloak joaz) Eup! Egun on!\nKOKOTX: Ara zu al ziñan! zer nai zenduke?\nJOXE MARI: Nun dezu nagusia?\nKOKOTX: Nagusia... egun oetan gaizki xamar dabil, da...\nJOXE MARI: Gaizki? Zer du bada?\nKOKOTX: Ez dakit nik, ustegabean eta noiz nai otz-ikarak eta naigabeak ematen diote ta.\nJOXE MARI: Gizajoa.\nKOKOTX: Bai; alaxe da.\nJOXE MARI: Deituko al diozu oneraño etortzeko?\nKOKOTX: Bai; bai (Sartzen da)\nJOXE MARI: Emengo alpargatagillea gaixo? Aristian lanean emen ari zan-da.\nTXURRUT: (ateratzen da) Kaxo! (dar-dar).\nJOXE MARI: Zer gertatzen zaizu gizona?\nTXURRUT: Gizon bat or leyo aldean ikusi orduko, nik eztakit zergatik baño ezin-egona egiten zait.\nJOXE MARI: Gaixo bazaude beste egun batean etorriko naiz.\nTXURRUT: Obe izango dezu bai.\nJOXE MARI: Aspaldian zurekin itz bi egiteko asmoetan nabil ta or leyotik pasatzerakoan ikusi zaitutelako sartu naiz.\nTXURRUT: Bañan alpargatagille arlote bat besterik ez banaiz ni?\nKOKOTX: (Au dek larria au)\nJOXE MARI: Ez dio ajolik (Zer aitzeki billatuko ote det nik) Begira! (Gerritik bayoneta atereaz) (Txurrut'ek bayoneta ikustean Kokotx'en besoetara erortzen da ikaraz) Auxe josiko bazenidake istanpatean, ansia daukat eta!...\nTXURRUT: Ia ikusi? I Kokotx ekatzak or daukaken ari gogorrena. Ikusiko dezu zeñen ederki josiko dizuten.\nKOKOTX: (Bera bai josiko nukeala nik)\nJOXE MARI: Lan asko egiten alda ba? (Exerita)\nKOKOTX: (Onek eztaki ezer)\nTXURRUT: Orla, orla, babarrunentzako ateratzen degu beintzat eta.\nJOXE MARI: Zuen lan au bai patxarakoa dala.\nTXURRUT: Zuek bai bizitzen zeratela patxaran.\nJOXE MARI: Uste bai. Bazenekizu kontrabandista madarikatu oiek zer lanak ematen dizkiguten. (Kokotx ta Txurrut'ek gogor jotzen dute maya)\nTXURRUT: (Galduak gaituk Kokotx)\nJOXE MARI: Lotsagabe oyek ez digute batzuetan arnasik artzen uzten ere.\nJOXE MARI: Orrengatik ikaragarrizko gorrotua diotet kontrabandistai, eta orlako bat arrapatzen detanean ez naiz gelditzen kartzelara eraman artean.\nTXURRUT: (Kiñuka ta zer egiten ez dakitela) Eta zuk orren biotz gogorra al dezu?\nJOXE MARI: Kontrabandistentzako bai.\nKOKOTX: (Alkitik altxa ta joan naiean) Au ezin egona egin zait. Iztanpatean etxera noa.\nKOKOTX: Ama nola dagoen ikustera.\nTXURRUT: Exeri adi emen... gero joango aiz...\nJOXE MARI: Bai, jauna, bai; Kontrabandista, eguzkiaren azpian sortu dan piztirik gaiztoena da guretzako.\nTXURRUT: Bai, ala da baña... Zuk ez dezu esango ori, or ñapa piskabat edo orla ixilka saltzen dutenangatik e?\nJOXE MARI: Oyek dira okerrenak... orlakoak ito egingo nituzke nik, ito...\nTXURRUT: Nereak egin dik oraintxe.\nKOKOTX: Ai, ai... (Beatzari elduaz).\nTXURRUT: Zer dek?\nJOXE MARI: Zer du onek?\nKOKOTX: Ez da ezer, eztena sartu dek beatzean....\nTXURRUT: Banintxoan ba.... Ara nun dezun ederki konponduta (Ematen dio Mikeleteari, bayoneta azala).\nJOXE MARI: Ederki dago. (Bere tokian sartuaz) A!\nTXURRUT: Zer dezu?\nJOXE MARI: Zer detan? Kontrabandisten izena aituta utsak ere irakiten jartzen dizkit odol guztiak.\nJOXE MARI: Oyek kalte aundiak egiten dituzte gizartean. Erari madarikatua! Orrek ondatu bear du oraindik gure Euzkal-Erri zoragarria.\nTXURRUT: Kopa bat edo beste eratia zer da bada? zuk ez al dezu eraten?\nJOXE MARI: Neri, otorduko garayetan sagardo pixka bat edo ardo tanto bat eratea gustatzen zait, bañan otordutik kanpora batean gosari txikia dala, amaiketakoa dala txiki-erdia ortik eta baxo erdia emendik orrenbeste ererik ez diote osasunari onik egiten.\nTXURRUT: Guk baño geyago eranda egoten dira orratiok makiñabat!\nJOXE MARI: Erariyak menderatua dauka gure Euzkal-Erri guztia. Orrengatik ibiltzen gera erari zikin, gogor, txar, nazkagarri oyek kontrabanduan pasa nairik ibiltzen diran oyen atzetik.\nTXURRUT: Orrenbesterañoko kalteak ekartzen ote ditu erariyak?\nJOXE MARI: Gu gertatzen geran bezela maiz gertatuko baziña Santa Ageda'ko Ero-etxean an ikusiko zenduke erari zaleen azkena zeñen errukarria izaten dan. Ango sendalari jaunak diote, an sartzen diran lautatik iru erariyak nastuta sartzen dirala.\nLengoak eta Antton.\nANTTON: (mutil koxkorra sartzen da botilla bat txanponaz joaz) (Txurrut'eri) Aitak esan dit beti bezela txuria emateko.\nTXURRUT: (Ikaraturik) Beraz beti bezela, e? Esan diok ez dagola geiago.\nANTTON: Txuririk ez-padago gorria emateko bada.\nTXURRUT: To, ta esan akiok, orrelako gauzen eske onera ez etortzeko geiago (ta ematen dio alpargata txuri bat).\nANTTON: Zer ematen dit neri au?\nTXURRUT: (alpargata kenduaz) Ekatzak onera ta txuririk bear ez badu, joan adi azkar emendik.\nANTTON: Bañan erotu altzera?\nTXURRUT: Zer esan dek? Aldegintzak emendik, bestela izugarri bat emango diat.\nANTTON: Nik zer egin diot berori?\nTXURRUT: Ez al dek entzun joateko? lotsagabea, to! (ta ematen dio ostiko bat).\nANTTON: Ai, ai, ai... nik esango diot aitari (joaten da.)\nTXURRUT: Ikusi al dezu mukizu ori?\nANTTON: (leiotik pasatzerakoan) Txurrutzale, ñapazale, patarzale.\nKOKOTX: Arrapatzen badet elbarrituko det.\nJOXE MARI: (Ta oik guztik onla dirala nere izarra oraindik atera gabe) Zenbat da nere kontua? (altxata).\nTXURRUT: Gizona, zaude ixillik! Ezer ez.\nJOXE MARI: Eskerrikasko, (au ondo ziok) (exeritzen da ostera) (Nere kutuna ikusi gabe ez noa emendik). Badakizu emen atsegin dagola?\nTXURRUT: Emen? Ez dakizu guzti-guztia.\nJOXE MARI: Zer ba?\nTXURRUT: Gizona, denda au zarra da ta tximutxez eta arkakusoz betia baitago.\nKOKOTX: Alki ori beintzat.\nJOXE MARI: Ez dit ajolik. Kontrabandisten atzetik gabiltzanean okerragoko tokitan ibiltzen gera.\nTXURRUT: Bai, e? (onek ez dik emendik aldegingo).\nKOKOTX: (Nik ala uste.)\nJOXE MARI: Bayoneta josteagatik dirurik artu nai ez dezunezkero erregalo bat egingo dizut.\nTXURRUT: Utzi zaiozu, gizona!\nJOXE MARI: Bai, bai; aizak (Kokotx'i) oa aldameneko estankora eta ekarri zak an dagoen pururik onena. To (ematen dio dirua.)\nKOKOTX: Salto batean emen naiz.\nTXURRUT: Azkar ibilli, e?\nKOKOTX: Bereala (...bereala ikusiko nauk ni geiago) (ateratzen da.)\nJOXE MARI: Oraintxe biok bakarrik gelditu geranezkeroz, zuri aspaldian esateko dabilkidan gauz batetzaz itzegin bear dizut.\nTXURRUT: (Ene bada) Zer dezu?\nJOXE MARI: Begira; neretzako lagun zar bat bezela zera zu.\nTXURRUT: Baita zu ere neretzat.\nJOXE MARI: Nik ez jakin bear lenago ori.\nTXURRUT: Alaxe da ba.\nJOXE MARI: Bada nik etxe ontara dakarkiten egitekoa... da...\nTxurrut, Joxe Mari mikeletea ta Madalen.\nMADALEN: (sartzen da dendan) Emen naiz ni orain ere.\nTXURRUT: (Au lana! Kiñuka) Kaxo! nere izar ederra. Alpargata billa etorriko ziñan e?\nMADALEN: Zer, alpargata? Len esan didazunaren billa nator, gizona.\nTXURRUT: A, bai, au burua (ikaraz.)\nMADALEN: Txuritik ere probatzeko emateko esan dit.\nTXURRUT: Aizu mikelete, orlako mirabe lirañik ikusi al-dezu beñere?\nJOXE MARI: Zer, zu ere oraindik orrela?\nMADALEN: Mutil gazteak baño arego asi da au, agure zartuta loreak botatzen.\nTXURRUT: Zu bezelakoai ez botatzekotan!\nMADALEN: Ekatzu azkar kuartillu bat txuritik.\nTXURRUT: Esan zaiozu etxekoandreari gero bialduko diotela.\nMADALEN: Gerorako utzi gabe ekatzu orain.\nTXURRUT: (larri) Tori (ematen dio alpargata txuri bat.) Txuritik onena au daukatela esan zaiozu.\nMADALEN: Bañan gizona, oso egin altzaizu? Zer da au?\nTXURRUT: Zure etxekoandreak eskatzen dizuna. Tira, tira, artu ta zoaz azkar emendik, berriketako gogoakin ez nago ta.\nMADALEN: Bañan, erotu altzera.\nTXURRUT: (ixillik) Neska, ez al dakin mikeleteak ikusten banau txuritik ematen kontrabandua egingo digula?\nMADALEN: Ene! Eta ez nitzan batere gogoratzen.\nTXURRUT: Agur, e? Zoaz ondotxo.\nMADALEN: Agur, bai.\nTXURRUT: Gero arte ta etxekoandreari eskumuñak.\nJOXE MARI: Badakizu zure mutilla nekez datorrela?\nJOXE MARI: (Ta bitartean nere Amale kuttuna azaldu gabe) Bada len esaten asi naizen bezela begira, nik garbi esango dizut: Ni, zuk etxean gordeta daukazun gauza baten billa etorri naiz.\nTXURRUT: (erdi totelduta ta zer esaten dun ez dakila). Bañan... nik... nere etxean ezpaidaukat ezer gordeta! Zer ari zera esaten?\nLengoak eta Balantx.\nBALANTX: (leiotik) Kaxo, Txurrut? Ta ekarri al dek txuria?\nTXURRUT: Ez diat ekarri oraindik eta aldegin zak azkar ortik neri lana galazi gabe.\nBALANTX: Biar izango al da?\nTXURRUT: Biar? Biziko naizen ere etzekiat.\nBALANTX: Agur, motel, agur, gaur ez ago berriketako ta pakean utzi bearko diat. (joaten da).\nJOXE MARI: Badakizu zuri egiten dizkitzuten galdera oik arritzen nautela?\nTXURRUT: Beti orrela ibiltzen dira ni txuliatzen, bañan egunen batean bat-edo-bati batetik besteraño eztena sartuko diot.\nJOXE MARI: Kontu oieri utzi ta, len esaten ari nintzazun bezela, zuk etxean daukazu...\nTXURRUT: (Ezin egon naiz) Bañan ikusten al dezu zenbat denbora pasatzen duen gure mutil likiskeri orrek?\nJOXE MARI: Etorriko da.\nTXURRUT: (Txutik jarrita) Nik arrapatzen badet, belarritik artuta ekarriko det.\nJOXE MARI: Utzi zaiozu, gizona.\nTXURRUT: Ez, ta billatu arte ez naiz etorriko. (mantala gerrian bildu ta joaten da. Leiotik pasatzerakoan). Beriala ikusiko nauk!\nJose Mari ta Amale.\nJOXE MARI: Baña nora zoaz, gizona?... Gizon ori ez dago burutik ondo. (Etxe barrunbeko atera begira) Oraintxe nuke egokiera ederra nere Amale'kin itzegiteko. Deituko ote diot? Ene! ez det orlako bildurrik izan. (txalo joaz) Eup! Nor bizi da emen?\nAMALE: (barrundik) Zein da? (atera ta kaboa ikustean ikaratuta gelditzen da) Ai nere Jaungoikoa! Kaboa!\nJOXE MARI: (Lotsati xamar) Artsalde on, izarra!\nAMALE: (Ene! auxen da lana!) Baita zuri ere.\nJOXE MARI: (Au dek mirabea, au!)\nAMALE: (Batera ta bestera begiratuaz) Ta nere aita?... Nere aitaren billa etorriko ziñan, e?\nJOXE MARI: (Xamurki) Ez, beste gauza obe baten billa nator.\nAMALE: Zeruko gure Ama!\nJOXE MARI: (Amale'rengana ondoratuta eta legun) Etzenduke asmatuko zeñen billa netorren.\nAMALE: Bai, jauna... ez, jauna, ez... ez dakit ba... zuk nai zendukeanik ez daukagu emen... ta gañera nere aita alpargatagille beartsu bat besterik ez da... ta.\nJOXE MARI: Etxean orlako gauzak dauzkana beartsua beraz, e?\nAMALE: Etxe barrunbean ez daukagu guk ezer.\nJOXE MARI: Eta zuk (legun) ez al dezu ezer balio bada?\nAMALE: (arrituta) Zer ari zera esaten?\nJOXE MARI: (sutsu) Zu zerala nere biotzeko maiterik maiteena.\nAMALE: Ori ez dezu benetan esango, e?\nJOXE MARI: Benetan ez detela esaten?\nAMALE: Nik uste nuen...\nJOXE MARI: Zerengatik nabillela uste zenduen egun guztian zure etxe inguruan biraka?\nJOXE MARI: Jakiña bada.\nAMALE: Eta ni batere oartu gabe! Auxen da lasatasuna ematen didazuna.\nJOXE MARI: Egitan diozu ori, Amale?\nAMALE: Ez dakizu guzi-guzia. Nere aitak jakiten duenean!...\nJOXE MARI: Asarretuko ote da?\nAMALE: Bai zera... (ustegabean itzegiten ariñegi ari dala antzematean) Baña... Jaungoiko maitea, zer ari naiz ni... Ez da erotu banintz ere.\nJOXE MARI: Zuk bai naukazula erotuta.\nAMALE: Txoroa ote naiz! Nik ezer esan al dizut bada?\nJOXE MARI: Zer, orain orrekin ateratzen al zera?\nAMALE: Beste zerbaitengatik ari ziñala uste bai-nuen.\nJOXE MARI: Zer esan nai dezu orrekin?\nAMALE: Neronek bai-aldakit... (Auxen da lana).\nJOXE MARI: Ez gero neri orrela jarri.\nAMALE: Ustegabean esan baidizut....\nJOXE MARI: Ustegabean? Bañan zer esaten ari zeran esan zaidadazu garbi.\nAMALE: Ori nik añaxe jakitea da.\nJOXE MARI: Pixka bat maite nazula jakitea naikoa nuke.\nAMALE: Urrengoan esango dizut.\nJOXE MARI: Ta gaur zergatik ez?\nAMALE: Gauza oik bat-batean esaten ez diralako. Gañera gauza batzuek esan gabe asmatzen dira (Xamurki begiratuaz).\nJOXE MARI: Bañan, Amale!...\nAMALE: Oraindik geyago nai al dezu?\nJOXE MARI: (Pozez) Ez, naikoa det. Ori poza ematen diozu nere biotzari.\nAMALE: Iraunkorra izango ote da?\nJOXE MARI: Nere bizi guztian ez naiz zutzaz aztuko.\nAMALE: Ez da ni ere.\nJOXE MARI: Agur bada nere kuttuna... laixter arte.\nAMALE: Agur, Joxe Mari, nai dezun arte.\nJOXE MARI: (Joaten da) Nere pozarekin ibiltzen ere ia aztu zait. (Amale'k laguntzen dio atadiraño).\nAMALE: (alai) Ametsetan ote nabil! Kabo gizajoa! Nitzaz txoratua egon ta nik batere antz emangabe. Izango ote naiz tuntuna!\nAmale ta Txurrut.\nTXURRUT: (Sartuaz baztar guztitara begira).\nAMALE: Nun ibili da aita?\nTXURRUT: Jainkoak besterik ez daki.\nAMALE: Ez dakizula zein izan dan emen?\nTXURRUT: Jakingo ez det bada? Kaboa!\nAMALE: Nerekin itzegiten egon da.\nTXURRUT: Zurekin? Ta zer esan dizu?\nAMALE: Berorrek gutxiena uste duana.\nTXURRUT: Edozer gauza, likiskeri orrek.\nAMALE: Ez beza, aita, orrelakorik esan... Nik oraindikan arkitu deten mutillik jatorrena da ta.\nTXURRUT: Emakumea, oso erotu altzera?\nAMALE: Zergatik dabillela uste dezu gure etxe inguruan?\nTXURRUT: Gu ondatzeagatik?\nAMALE: Ez, aita.\nTXURRUT: Zergatik bada?\nAMALE: (Bera begira) Nitzaz txoratua dagoalako.\nTXURRUT: A, tuntuna, emakumeak edozein gauza sinisten dezute.\nLengoak eta Leontxio mikeletea.\nLEONTXIO: Artsalde on...\nTXURRUT: (Oraintxe bai ezin nezakela alde egin) Zer nai zenduke?\nLEONTXIO: (Asarre) Jakin degu etxe ontan kontrabandoko ardoa ta ñapa saltzen dituzutela ta egia ote dan ikustera bialdu naute.\nTXURRUT: (Alabari) (Ara nun dezun mutil jatorra. Piatu zaitez orlakoekin). Zer ari zera esaten, gizona?\nLEONTXIO: Berriketa gutxi nerekin, ta lenbailen esan zaldaizute zer ta nun daukazuten.\nTXURRUT: Kaboak esango zizun ori e?\nLEONTXIO: Zer kabo ta zer sarjento... tira, tira azkar, bestela nik eramango zaitut bear dan lokira.\nTXURRUT: Au ez da ni bezelako gizon beartsu bati egitekoa!\nLEONTXIO: (Denda begiratu ta baztar guztiak begiratuta ez du ezer bilatzen) Neri ez didazute, gero, ziria sartuko!\nTXURRUT: A gizon aula ta zitala... Badakigu bai nork esan da etorri zeran.\nAMALE: Ez nuen uste kaboak neri ori egin bear ziranik.\nTXURRUT: Ez ta nik ere.\nAMALE: Ta ni, txoro au, orrek esan zizkidanakin sinistuta.\nTXURRUT: Nere aurrean arrapatuko banu.\nLEONTXIO: Ea, zu, atoz nerekin.\nTXURRUT: Ni zurekin, nora?\nAMALE: Nere aita ez da joango emendik.\nLEONTXIO: Begira gero, e! ixo zuk mingain ori.\nAMALE: Ez naiz ixilduko.\nLEONTXIO: Tira azkar, ta onean nai ez badezu, lotuta eramango zaitut. (Txurrut besotik artuta daramaki eta Amale, exerita negarrez gelditzen da.)\nAMALE: Nere aita maitea (negarrez) Errian dan gizonik onena kartzelara... ai! ai!...\nAmale ta Kokotx.\nKOKOTX: (sartuaz) Nere nagusia mikeleteak daramakitela ikusita, ez dakit nola malkoak atera etzaizkiten.\nAMALE: (negarrez) Ai! ai!...\nKOKOTX: (Amale'ri) Negarrez altzaude? Emakumea, ori ez da ezer.\nAMALE: Ez dala ezer? Nere aita gizajoa kartzelara eramatea ez dala ezer diozu?\nKOKOTX: Aterako dute bai.\nAMALE: Nik zer egin bear det orain aitik gabe?\nKOKOTX: Emakumea, etzaitez orla jarri, ni ere emen nago-ta.\nAMALE: Ez dezazula orrelakorik esan, berriketarako ez nago.\nKOKOTX: Gizajoa! nere nagusiaren arpegiak ildakoena zirudien.\nLengoak eta Joxe Mari.\nJOXE MARI: (leiotik) Minutu batean ere ezin egon naiz nere kuttuna ikusi gabe. Ai ori mirabea dago nere Amaletxo!...\nKOKOTX: Ezin egona egin al-zaizu Amale?\nAMALE: Ai au lana!... Nere aita maitea!\nJOXE MARI: (Kokotx ikustean) Azaldu al aiz, mutil?\nKOKOTX: (atzera salto egiñaz) Orra berorren txarkeriengatik nola dagoen.\nJOXE MARI: (larri) zer gertatu da emen? Zer dezu?\nKOKOTX: Zera... zuk gure etxera kontrabandoa arrapatzera bialdu dezun mikeleteak gure nagusia kartzelara eraman du-ta.\nJOXE MARI: Zer esaten didazu? (Amale'ri xamurki) Amale!\nAMALE: (alkitik jaiki ta gorroto bizian) Etxe ontan sartu ta nere aurrean jartzeko lotsik badezu?\nJOXE MARI: Bañan zer esaten ari zera emakumea!\nAMALE: Zuk egin dezuna, gizona danak ez du egiten. Zoaz nere begien aurretik.\nJOXE MARI: Orain ikusiko dezu ni nor naizen. (Kokotx'i) Nork eraman du zuen nagusia kartzelara?\nKOKOTX: Leontxio mikeleteak.\nJOXE MARI: Eta zer kontrabando billatuko diote etxe ontan?\nKOKOTX: Ez det uste ezer billatu diotenik.\nJOXE MARI: Beraz ezer ez? Ta noiz eraman du?\nKOKOTX: Orain dala gutxi.\nJOXE MARI: Amar minutu barru Amale'ren aita ezpadago alpargategi ontan nik jakingo det zer egin.\nAMALE: Ea nere aita gizajoa etxeratzeko bidea egiten dezun.\nJOXE MARI: Ez kezkik izan. Nere maitearengatik ori ta geiago egiteko nago-ta.\nAMALE: Jaungoikoaren izenean!\nKOKOTX: Ea, bada, orlakoren bat egiten dezun.\nJOXE MARI: Nere maitea! Egon lasa¡, zure aita laixter emen dezu nik ekarrita. (Joaten da).\nKOKOTX: (arrituta) ikusten detanez kaboa zutzaz txoratua dago, e?\nAMALE: Lenago emen izan danean ala aitortu dit beintzat.\nKOKOTX: (alai) Ori orla bada poztu giñezke.\nAMALE: Ala alderizkiotzu?\nKOKOTX: Ez dakizu zuk Mikelete bat noraño iristen dan mirabe batentzat txoratzen danean.\nAMALE: Ez dakit bañan gure aita bereala etorriko dala iruditu zait.\nKOKOTX: Neri ere bai. A zer besarkada eman bear dioten nere aurrean ikusten detanean...\nAMALE: Baita nik ere.\nBALANTX: (Mozkortuta balantxaka) Biotzean arantz bat sartuta daukatela iruditzen zait eta konzientziak ez dit agintzen orla kezkaz egotea. (Leiotlk) Amale!\nAMALE: Ene, ori mozkorra!\nBALANTX: Barkatzen al didazu?\nAMALE: Nik zer barkatu bear dizut zuri?\nBALANTX: Judas baño paltso aundigoko bat naizelako.\nAMALE: Zer diozu, gizona?\nBALANTX: Oraintxe ez dakit zer egingo nuken.\nKOKOTX: Zuk? txiki bat ardo edan iñork emanezkero.\nAMALE: Zer gertatzen zaizu?\nBALANTX: Barkatzen al-didazu?\nKOKOTX: Au ote da Leontxio Mikeleteari, guk emen ñapa saltzen degula salatu duena?\nAMALE: Moskor, txatxu, alena! Ez dakit lotsaz nola erortzen etzeran lurrera.\nKOKOTX: A, ezereza, onek sartuarazi du bai gure nagusia kartzelara.\nBALANTX: Nere asmoa etzan orrenbesterañokoa.\nAMALE: Zaude ixilik, lan ederrak egin dituzu.\nBALANTX: Bai; ala da, bañan damutu zait.\nKOKOTX: Utzi zaiozu mozkorrondo oni, bere burua ere zutik ezin jaso du-ta.\nLengoak Txurrut eta Joxe Mari.\nTXURRUT: (atetik Joxe Mari, alai ta besoak zabalik) Amale, nere alaba maitea!\nAMALE: (Aitarengana besoak zabalduaz) Aita, nere biotzeko aita maitea.\nTXURRUT: (Joxe Marin'gatik) Ona emen gu salbatu gaituen gizona.\nJOXE MARI: (Amale'ri) Ikusten dezu nik emandako itza nola bete detan.\nAMALE: Ta nola moldatu zera nere aita azkatzeko?\nJOXE MARI: Errez. Bere etxera joan da nere Kapitanari esan diot zure aita nik ondo ezagutzen detala ta, gizon jatorra dala ta, kontrabandoko gauzik saltzen ez duela ta...\nTXURRUT: Egia; ta orduan bereala azkatu naute.\nAMALE: Ta orain nola ordaindu bear dizut zuri orrengatik zor dizutena?\nJOXE MARI: Kapitanari esan diotena ez ukatuaz.\nAMALE: Zer esan diozu bada?\nJOXE MARI: Nere andregaya zerala ta....\nAMALE: Ai ene! Ez nuke nai ba neregatik beintzat Kapitanaren aurrean gerzurtitzaz gelditzea.\nJOXE MARI: Nere Amaletxo! Zure itz xamur oek munduan arkitu al leiken gizonik zorionekoena egin naute.\nTXURRUT: Ni ere orrelako gizon jator bat nere alabaren senargaitzat ikustea postutzen naiz.\nKOKOTX: Au mundua! Lengo ixtilluak ikusita zeñek sinistu bear zuen au gertatuko zanik?\nBALANTX: Barkatzen al diak, Joxe.\nTXURRUT: Emen alaiz pixti madarikatua! Nun da eztena?\nJOXE MARI: Au al zan Leontxio'ri salatu diona?\nKOKOTX: Au bai, arlote au, moxkor-etxe au.\n(Batek alkia, besteak eskoba, ta besteak eztena artuta atzetik jarraitzen diote Balantx'eri, onek ta alderoka ta zalapartan iges egiten du dendatik).\nAMALE: Neurriz erango balu, utsa.\nJOXE MARI: Tartean orain ere madarikatutako edaria. Onek galdu bear digu oraindik gure Euzko-erria.\nAMALE: Orrek beintzat abereak bezela edaten du.\nTXURRUT: Ez da sartuko geyago gure etxean arlote ori.\nAMALE: Ez da patarrik ere geyago gure dendan.\nKOKOTX: Alaxe da. Lengo esturasunak ere naikoak ditugu.\nTXURRUT: Emendik aurrera ñapa saltzeari utzi ta alpargategitzari geyago begiratu bear diogu.\nAMALE: Gaurtik aurrera txurrut gutxigo ta lan geyago.\nJOXE MARI: Ori da nik nai nukeana. Gauza bakoitza bere neurrian.\nTXURRUT: Len edari txar ta gogorrak saltzen alegindu geran bezela orain, edari txarrak gizonari zenbaterañoko kalteak ekartzen dizkion erakusten alegindu bear degu.\nJOXE MARI: Ta ortarako geok asi bear degu lenbizi erakuspen onak ematen.\nKOKOTX: Ori da, ori!\nJOXE MARI: Ta orain eskaera bat egin nai nizuke.\nTXURRUT: Esan, esan nai dezun guztia.\nJOXE MARI: Ainbeste maite nauen zure alaba Amale'kin ezkontzeko baimena emango al diazu?\nTXURRUT: Bai, ta pozik gañera.\nJOXE MARI: Eskarrikasko.\nTXURRUT: Eta Jaungoikoari nai dakiola egun ori lenbailen irixtea.\nKOKOTX: Oik bezelako beste biko egokigorik euzki-azpian billatzea naiko lan.\nTXURRUT: Esanak esan ta ortik aurrera, geroxeago nere kontu, nene illobatxoei euskel-izenak jarri, ta aita-gurea ta gañerako otoitzak euskeraz erakustea!


AEK-k Korrikaren ibilbidearen xehetasunak eman ditu ezagutzera - KULTUR SHAREA\nEuskararen aldeko ekimen erraldoia martxoaren 31n irtengo da Amurriotik eta, hamaika egunez Euskal Herri osoa igaro ostean, Donostian amaituko da, apirilaren 10ean. Denetara 2.180 kilometroko ibilbidea izango da.\nAurreko edizioa amaitu zen herrialde berean abiatuko da aurtengo ibilbidea: Araban. Izan ere, Amurrio izan da ekintzari irteera emateko AEK-k aukeratutako herria. Bertatik abiatuko da mezu sekretua daraman lekukoa martxoaren 31n, arratsaldeko 16:30ean. Lehenengo egun horretan Aiara eta Enkarterrin ibiliko da, eta apirileko lehenengo egunekin batera sartuko da Hego Uribera, Arrankudiagan barrena hain zuzen.\nApirilaren 1eko gau osoa Bizkaian emango du lasterketak, Hego Uriben bertan eta Durangaldean, Gipuzkoara sartzeko ondoren, Eibarretik. Hortik Debagoienera (Bergara, Arrasate, Leintz-Gatzaga) eta, buelta Arabara, Legution barrena, arratsaldeko 17:00etan edizio honek egingo duen lehenengo hiriburua zeharkatzeko: Gasteiz.\nApirilaren 3ko azken orduak Zangozaldean eman ostean, Pirinioetako orena izango da. Mendi eta haranetan ibiliko da lasterketa erraldoia, apirilaren 4ko arratsaldeko 17:00etan edizio honek zapalduko duen hirugarren hiriburuan sartzeko: Donibane-Garazi. Ez da bakarra izango; izan ere, iluntzeko 21:30ean Maulera heltzea aurreikusi du AEK-k. 22. Korrika erdia eginda egongo da ordurako.\nKorrikak apirilaren 8a Gipuzkoan emango du: Deba, Urola (Zestoa), Urola Kosta, Buruntzaldea, Tolosaldea, berriro Urola, Goierri eta berriro Tolosaldea, eguna bertan amaitzeko. Larunbatarekin batera ekingo diote korrikalariek Nafarroako azken etapari: Leitzaldea, Malerreka eta Bortzirietan, Lapurdira sartzeko geroago Ibardinen barrena. Apirilaren 9a Lapurdiren txanda izango da, eta lekukoa arratsaldeko 17:30ean ailegatuko da Baiona hiriburura.\nEuskal Herriko herrialde guztiak ukituak izango ditu Korrikak ordurako, baina azken eguneko txanpa faltako zaio oraindik, apirilaren 10ekoa: hegoaldera joko du lehenik, eta berriro sartuko da Gipuzkoara Irundik. Bidasoa atzean utzita, Oarsoaldea zeharkatuko dute, Hernanialdea atzean utzi eta, azkenik, Añorgatik sartuko da Donostia Gipuzkoako hiriburura, goizeko 7:30ak aldera. Mezuaren irakurketa eta amaierako jai handiaren hasiera eguerdiko 12:30erako aurreikusita dago, Donostiako Boulevardean.\nAEK-k jakinarazi duenez, ibilbidearen xehetasunak (ordutegiak, esaterako) eta ekimenaren beraren unean-uneko egoera kontsultatu ahal izango da gailu adimenduetarako Korrika aplikazioaren bidez. Osagarri moduan, ibilbide osoa herrika eta eskualdeka ere badago ikusgai www.korrika.eus webgunean.\nTags: 22 korrika, AEK\nGaur abiatuko da Begi Belarri zikloa Gasteizen\nBizkaiko bertsolari gazteei zuzendutako bertso zirkuitua jarriko dute martxan


Bihar futbolari gaztez beteko da Soraluze - Soraluze - Plaentxia.eus\nBihar futbolari gaztez beteko da Soraluze\nUbane Madera 2019-12-27 15:26\nBihar, zapatua, egingo dute Gabonetako Futbol Eskolako Torneoa; 400 bat futbolari elkartuko dira Ezoziko Futbol Zelaian, Sora Futbol Taldearen eskutik.\nBihar, zapatua, 09:00etan hasi eta 19:00ak arte jokatuko dute futbolean neska-mutikoek. Goizean, guztiek guztien kontra, sailkapen fasean. Arratsaldean, berriz, 14:30ean hasiko dira final-laurdenak: 18:00etan benjaminen finala eta 18:30ean alebinena.\nSari banaketa bi txandatan\nSari banaketari dagokionez, aurten berritasuna dago, izan ere, bi txandatan egingo dute: 19:00etan benjaminena eta 19:30ean alebinena. Hori bai, ohiko moduan, irabazleek ez ezik, gainerako partaide guztiek ere eskuratuko dute garaikurra.\nFutbol zelaira joateko autobusa\nBestalde, aurten ere izango da autobusa futbol zelaira joateko: 08:30etik 14:30ak arte ibiliko da autobus bat eta 13:00etatik 19:30ak arte, berriz, beste bat.\nAutobusari dagokionez, Sorako Futbol Eskolatik gogora ekarri dute jokalariek dutela bertan ibiltzeko lehentasuna eta hori errespetatzeko eskatu diete autobusa erabiliko duten gainerako erabiltzaileei. Halaber, aldez aurretik barkamena eskatu nahi dute torneoan sor litezkeen eragozpenengatik "torneo hau gurasook antolatutako ekimena da, ez profesionalek antolatutakoa, beraz, pazientzia eskatu nahi dugu".


Iparragirre 2020 erakusketa eta Anjelaren erraldoiaren aurkezpena - Otamotz : Otamotz\nIparragirre 2020 erakusketa eta Anjelaren erraldoiaren aurkezpena\nEz dago jairik antolatzerik, baina Urretxuko Udalak hainbat ekintza antolatu ditu kulturari bultzada emateko.\nGaur arratsaldean Iparragirre 2020 erakusketa ireki dute Juan de Lizarazu aretoan. Bertan, Iparragirrerekin eta bere jaiotzaren 200. urteurreneko ospakizunekin lotutako argazkiak eta bestelako materiala bildu dituzte. Gainera, Jose Angel Igartzabalek liburuxka bat aurketu du. Bertan, Iparragirrerekin lotutako gertakariak eta ekitaldiak jaso ditu. Erakusketa urriaren 3a arte egongo da zabalik: asteartetik igandera, 17:30etik 20:30era.\nErakusketaren inaugurazioaren ondoren, Anjela Kerexetaren (Iparragirreren emaztea) erraldoia aurkeztu dute.\nIraila Kulturala programak bihar izango du jarraipena. 12:30ean Kimuak taldeak genEroa dantza ikuskizuna egingo du Ederrena pilotalekuan, 18:00etan hip hop jaialdia egongo da Labeagan, 18:00etan txistulariek kalejira egingo dute eta 19:00etan txistularien alardea egongo da Aldiri kiroldegian. Igande goizean, berriz, folklore eta artisau azokak egongo dira Gernikako Arbola eta Iparragirre plazetan. Asteburu honetako ekitaldiekin bukatzeko, Esne Beltzak eta Amak taldeek kontzertua egingo dute igandean Ederrena pilotalekuan. 19:00etan hasiko da. Hip hop jaialdiareko eta Esne Beltzak eta Amak taldeen kontzerturako gonbidapenak agortu egin dira.


Irekia Eusko Jaurlaritza - Gobierno Vasco :: Eusko Jaurlaritza ez da joango Kanboko ekitaldira\n\nEusko Jaurlaritza ez da joango Kanboko ekitaldira Iturria: Irekia\n\n\n\nGaur goizean, Eusko Jaurlaritzak, Josu Erkoreka bozeramailearen bidez, aditzera eman du ez dela egongo ETAren desegitearen harira datorren maiatzaren 4an Kanbon egingo den ekitaldian, uste baitu "ekitaldiaren edukia eta diseinua itxita dagoela eta ez dela aurrez adostu". "Ezagutzen ez den adierazpen bat bermatzea proposatzen da; ez gatoz bat horren esanahi etikoarekin eta politikoarekin" adierazi du Erkorekak. Ildo horretan, bozeramaileak erantsi du ekitaldia errespetatzen dutela eta, "garrantzia kendu gabe, uste dugu gure lekua beste bat dela", ñabartu du.\nSindikatuek elkarrizketa sozialerako mahaian ez parte hartzeko erabakiaren aurrean, Eusko Jaurlaritzak esan du “ez dela albiste ona izan” eta berretsi du solasaren bitartez elkarrizketa bideratzeko duen konpromisoa. Horretarako, lehenik balorazioa egingo dute, eta, gero, estrategia diseinatuko dute.\nEra berean, langile publikoen bajen ondoriozko osagarriei dagokionez, Erkorekak nabarmendu du mahai orokorrean adostu ondoren posible izan dela hori Ertzaintzan."Gobernu Zentralak eta sindikatuek adostutakoa eta Estatuaren 2018ko aurrekontu orokorren proiektuan proiektatutakoa ez dago indarrean; mugak dituen aurreko araudia dago indarrean, eta, horrenbestez, Gobernuaren proposamena egungo araudian indarrean dauden mugen arabera formulatuta dago, baina ahalik eta eskuzabaltasun handienarekin".\nIldo berean, Eusko Jaurlaritzak adierazi du Bakerako eta bizikidetzarako hezkuntzaren arloko lankidetza-esparru bat garatzeko Eusko Jaurlaritzaren eta Kolonbiako Gobernuaren arteko “Asmo Gutuna” sinatzea baimendu dutela gaur. “Indarkeria eta terrorismoaren amaieraren eta bake egonkor eta iraunkor baten eraikuntzaren testuinguru honetan, hezkuntzaren, bizikidetzaren eta giza eskubideen arloko esperientziak elkartrukatu nahi ditugu”, azaldu du.\nLankidetza-esparru hori Iñigo Urkullu Lehendakariak 2017ko maiatzean Kolonbiara egindako bisitaldi ofizialean sinatu zituen akordioak gauzatzen ditu. Horren helburua esperientziak partekatzea eta herrialde bakoitza sustatzen eta ezartzen ari den hezkuntza-planetatik ikastea da. “Interes handia agertu dugu Kolonbiako Gobernuak garatu duen “Gatazkaren Ondorengo Hezkuntza Planaren” inguruan, azaldu du.\nErkorekak azaldu legez, Kolonbia lehentasunezko bazkidea da Euskadi Basque Country Nazioartekotzeko Esparru Estrategia 2020an. Kasu honetan, Kolonbiako Hezkuntza Ministerioaren, Euskadiko Hezkuntza Sailaren eta Giza Eskubide, Bizikidetza eta Lankidetzako Idazkaritza Nagusiaren artean ezarri da lankidetza: “Bi herrialdeok honako hau adostu dugu: bizikidetzarako hezkuntzaren inguruko esperientziak elkartrukatzea, balioetan oinarritutako prestakuntzaren inguruko topaketak antolatzea, hezkuntzaren arloko hizkuntza-eredu malguak lantzea, laguntza eta asistentzia teknikoko jarduerak egitea, prestatzaileak elkartrukatzea, eta giza eskubideetan, bizikidetzan eta lankidetzan oinarritutako hezkuntzaren esparruan bakearen eraikuntzari lotutako ekintzak finantzatzeko nazioarteko funtsetan laguntzea”, esan du.\nGaurkoan ere Euskal Hezkuntza Sistemarako 50 lanpostu berriren sorkuntza onartu du Eusko Jaurlaritzak. Hauek hezkuntza-premia bereziak dituzten ikasleei laguntzeko irakaskuntzaz kanpoko langile lan-kontradunentzako 50 plaza dira. Plaza horiek 2017. urtearen amaieran egin zen “Lanpostuen Zerrendan” sortutako 122 plazei gaineratzen zaizkie.\nEra horretan, Hezkuntza Bereziko negoziazio-mahaian ordezkatuta dauden sindikatuekin hartutako konpromisoak beteko ditugu. “50 plaza berri horiek estrukturalak izango dira, eta etorkizuneko lan-eskaintza publiko batean planteatuko dira”, azaldu du Erkorekak. “Hezkuntza-laguntzako espezialistek Euskal Hezkuntza Sistemaren atal garrantzitsu bat osatzen dute, premia bereziak dituzten ikasleen autonomiarekin eta curriculumarekin zerikusia duten zereginak egiten baitituzte”, azpimarratu du.\n“Euskal Hezkuntza Sistema” hobetzeko ildo horretan, Euskadiko 50 ikastetxe itundutan “Genero Indarkeriaren Prebentziorako Programaren” beste edizio bat abian jartzeko deialdia onartu du gaur Eusko Jaurlaritzak. Hori horrela, ikastetxeek haur-hezkuntzarako, lehen hezkuntzarako edo bigarren hezkuntzarako proiektuak aurkeztu beharko dituzte.\nPrograma hori 2013an abian jarritako “Hezkidetza eta genero-indarkeriaren prebentzioa lantzeko Gida Planaren” parte da. Harrez geroztik, 250 ikastetxe inguruk garatzen dituzte pertsonen hezkuntza integrala (sexuaren araberako estereotipo eta rolik gabe) sustatzen duten proiektu propioak.\n“Horren helburua euskal eskolek diskriminazio eta indarkeria sexista mota ororen gaitzespenean heztea eta genero-bereizketarik gabeko orientazio akademiko eta profesionala ahalbidetzea da”, azaldu du Gobernuko bozeramaileak.\nAzkenik, Eusko Jaurlaritzak milioi eta erdi euroko gastua baimendu du gaur hizkuntzen inguruko bi hezkuntza-programa garatzeko. Batetik, milioi bat euro bideratuko ditu ikastetxeetan eta hizkuntza-eskola ofizialetan elkarrizketa-laguntzaile gisa jardungo duten 150 pertsona kontratatzeko. Profesional horiek ingelesez, frantsesez eta alemanez ahozko trebetasuna eskuratzen lagunduko dute. Eta, bestetik, milioi-erdi euro Lanbide Heziketan hizkuntzak ikastera bideratutako nazioarteko mugikortasun-ekintzak antolatu eta garatzeko. “Erasmus Plus” programaren esparruko programak dira, hain zuzen. Programa horretan, erdi-mailako eta goi-mailako ia mila ikaslek eta irakaslek hartzen dute parte urtero.\nerkoreka_ekitaldia_ez_joan_... behera kargatu (1000 KB)\nerkoreka_argitasuna_eskatu_... behera kargatu (2 MB)\nerkoreka_nabardurak_egin_eu... behera kargatu (800 KB)\nerkoreka_estatutoa_segurtas... behera kargatu (1 MB)\nerkoreka_hizkuntzak_ikastet... behera kargatu (700 KB)\nerkoreka_akordioa_kolonbiar... behera kargatu (600 KB)\nerkoreka_genero_indarkeria_... behera kargatu (400 KB)\nerkoreka_hezkuntza_bereziko... behera kargatu (400 KB)\nerkoreka_ciudadanos_adieraz... behera kargatu (400 KB)\nerkoreka_mahaia_eu.mp3 behera kargatu (1 MB)\nerkoreka_akordioa_kolonbiar... 10 MB\nerkoreka_argitasuna_eskatu_... 30 MB\nerkoreka_ciudadanos_adieraz... 10 MB\nerkoreka_ekitaldia_ez_joan_... 20 MB\nerkoreka_estatutoa_segurtas... 30 MB\nerkoreka_genero_indarkeria_... 8 MB\nerkoreka_hezkuntza_bereziko... 10 MB\nerkoreka_hizkuntzak_ikastet... 10 MB\nerkoreka_mahaia_eu.mp4 20 MB\nerkoreka_nabardurak_egin_eu... 20 MB


Nafarroan 190 kasu positibo atzeman zituzten atzo, horietako zazpi Leitzan eta bat Lesakan - Mendialdea - Erran.eus\nNafarroan 190 kasu positibo atzeman zituzten atzo, horietako zazpi Leitzan eta bat Lesakan\nTtipi-Ttapa 2021-04-23 07:31\nAlta eta bajen balantzea egin ondotik, orain 211 daude ospitalean, horietatik 36 ZIUn\nAzken datuen arabera, zortzi positibo atzeman dituzte gure lurraldean: zazpi Leitzan eta bat Lesakan. Nafarroa osoko azken datuei erreparatuta, positibotasun tasa %7koa da eta COVID-19agatik gaixotuta ospitalean 211 pertsona zeuden (horietatik 36 ZIUn). Atzeman zituzten 190 kutsatuen batez bertzeko adina 37,1 urtekoa da. Iazko martxoaz geroztik COVID-19aren ondorioz Nafarroan hildakoen kopurua 1.151koa zen atzo.\nGure lurraldean pandemiaren hasieratik metatutako positiboak errepasatuz gero, 448 dira Doneztebeko osasun eremuan (Malerreka+Bertizarana) atzeman dituztenak, 677 Elizondoko eremuan (Baztan+Urdazubi+Zugarramurdi), 328 Leitzako eremuan (Arano+Areso+Goizueta+Leitza) eta 501 Bortzirietan.\nNafarroa osoko datuei dagokionez, atzo, apirilak 22, 2.712 proba egin zituzten (1.725 PCR eta 987 antigeno proba) eta horietatik 190ek positibo eman zuten (%7)\nCOVID-19ak jota, atzo, apirilak 22, 16 pertsona ospitaleratu zituzten Nafarroan, horietatik 2 ZIUn, eta 0 hildakoren berri eman zuten. Alta eta bajen balantzea egin ondotik, orain 211 daude ospitalean, horietatik 36 ZIUn.\nIkuspegi geografikotik, Iruñean eta Iruñerrian daude positiboen %45, Tuteran %12 eta Lizarran %8. Gainerako positiboak (%35) Nafarroako bertze eskualde batzuen artean daude banatuak.\nTxertaketa-planari dagokionez, Nafarroan 207.071 pertsona txertatu dituzte atzoko egunera arte. Atzo, apirilak 22, 5.742 txerto paratu zituzten eta, oraingoz, 60.840 pertsonek hartu dituzte bi dosiak.\nAdin-tartekako kasuen banaketari dagokionez, talde nagusiak 45 eta 59 urte bitartekoak dira (%22), eta 15 eta 30 eta 44 urte bitartekoak (%20). Ondotik, 15-29 urteko taldeak daude (%18), eta 60tik 75era bitartekoak (%16). Azkenik, 75 urtetik gorakoen taldea dago (%4). Positibo berrien batez bertzeko adina 37,1 urtekoa da. Generoari dagokionez, % 55 emakumeak dira eta % 45 gizonak.\nBirusak eragindako infekzioen intzidentzia metatuari dagokionez, atzoko kasuak batuz gero, 58.496 pertsonakoa da, eta heriotza kopurua 1.151koa.


«Aukera dugu gobernutik ezkerreko balioak bultzatzeko» | Politika | Berria\nKantonamenduetako bozak. Bigarren itzulia. Georges Labazee. Departamenduko PSko burua\n«Aukera dugu gobernutik ezkerreko balioak bultzatzeko»\nHeldu den ostegunean Georges Labazee izendatuko dute Pirinio Atlantikoetako Kontseilu Nagusiko presidente.\nIgandeko kantonamenduetako bozen ondotik, alderdi sozialistako kontseilari nagusiak Pauen bildu ziren atzo. Departamenduan gehiengoa dute, eta heldu den ostegunean Georges Labazee Biarnoko kontseilari nagusia Kontseilu Nagusiko presidente hautatuko dute. Labazeek dio datozen urteotako lan ardatz nagusiak elkartasuna, hezkuntza eta garapen ekonomikoa izanen direla.\nFrantziako Iraultza izan zenetik, sortu zenetik, lehen aldiz sozialistek gobernatuko dute Paueko Kontseilu Nagusia. Urrats historikoa dela uste duzu?\nGehiegi erabiltzen da historiko hitza, eta horregatik ez dut gogoko. Baina galderak berak adierazten du igandean bizitakoaren garrantzia. Lehen aldiz ezkerrak gobernatuko du departamendua. Hamarkada luzeetan oposizioan egon naiz, eta orain aukera ukanen dugu gobernutik gure balioak bultzatzeko. Une politiko garrantzitsua da departamenduarentzat. Izan dadin Biarnoan, izan dadin Euskal Herrian, departamenduko gizon eta emazteek konfiantza adierazi diote alderdi sozialistari, eta irrika hori aldaketa politikoaren bidez gauzatzea deliberatu dute. Herritarrak daude deliberoaren oinarrian eta guztientzat gobernatuko dugu, biarnes eta euskal herritar guztientzat.\nEtzi bilduko da Kontseilu Nagusia Pauen. Zu izanen zara presidente berria?\nBai, ez dago zalantzarik. Arratsaldean bilduko da Kontseilu Nagusia, eta hitzartze baten ondoren hartuko dut kargua. Hitzaldi horretan datozen hiru urteetarako ardatz nagusiak aurkeztuko ditut. Kontuan hartu behar da, lehen erran bezala, lehen aldiz sozialistek aginduko dugula departamenduan. Departamendu honetan sekula egin ez den politika aurrerakoia ezarri nahi dugu abian. Kargu hartzea baliatuko dut irizpide horiek plazaratzeko, lehen egunetik marrazteko zein izanen diren aldaketaren lerro nagusiak.\nZein dira politika horren lehentasun edo ardatz nagusiak?\nGure politikak hiru ardatz nagusi ukanen ditu: herritarren eta lurraldeen arteko elkartasuna, hezkuntza eta gaztedia eta, bukatzeko, garapen ekonomikoa. Azken hori da bertze bi ardatzak bermatzeko lanabesa. Nekazaritza, ekonomia numerikoaren garapena... funtsean, enplegua sor dezaketen arlo guztiak izendatu eta garatu nahi ditugu. Herritarren ongizatea bermatu nahi badugu, baliabideak behar ditugu. Ondasun ekonomikoa herritarren artean banatu ahal izateko, sortu behar da lehenik. Horregatik, lehentasuna izanen da enplegua eta aberastasuna sor dezaketen arloak indartzea. Elkartasuna herritarren artean eta elkartasuna lurraldeen artean. Oreka hori mantentzea da lehentasuna.\nAlderdi sozialistak, ordea, kontseilari nagusi gehiago ditu Biarnon Ipar Euskal Herrian baino. Ez ote du desorekarik eraginen departamenduan?\nHautagaiek ez dugu agintzen hemen edo han hautatzea. Alderdiak hautagaiak proposatzen ditu eta herritarrek hautatzen. Beraz, herritar guztien nahia da kontuan hartu beharrekoa. Eta Euskal Herrian ere emaitza onak lortu ditugu igandean. Agindua adierazgarria da. Herritarrek aldaketa nahi izan dute, eta hori PSren eskutik gauzatuko da. Baionako hiru kantonamenduak ezkerraren esku daude. Beraz, ez dago lurraldeen arteko desorekarik. Egia da sozialistek Kontseilari Nagusi gehiago dugula Biarnon, baina faltsua litzateke erratea eskuina dela nagusi Euskal Herrian eta ezkerra Biarnoan. Egoera aski orekatua dago bi lurraldeetan, eta legitimitate osoz gobernatuko dugu departamenduan. Desoreka aipatzen dutenek ez dute errealitatea hartzen kontuan, beren ustea edo gogoa baizik.\nUrte luzeetan, izan dadin Batera edo azken hauteskunde kanpainan EH Bai, behin eta berriz aldarrikatu da Ipar Euskal Herriak instituzio berezia behar duela. Kontuan hartuko duzu eskaria?\nEH Baiko lagunek horren inguruko galderak egin zizkidaten eta erantzun nien. Ez dut anitz gehiago errateko gai horren inguruan. Frantziako gobernuak lurralde antolaketa iragarri du 2014rako. Sarkozyk bultzatu du, eta ez dugu horren inguruko xehetasunik. Beraz, igurikatu beharko da ikusteko zer proposatzen duen eta Euskal Herriaren gaia horretan nola gara daitekeen. Baina nik ez dut bertze proposamenik esku artean. Hauteskunde kanpaina hasi aitzin bildu ginen ABko ordezkariekin. Aipatu genituen elkarlana, sostengua, hainbat gauza. Azken unean, ezetz erantzun zigun ABk, eta EH Bairen baitan joan dira. EH Bairen galderei ere erantzun diegu, publikoa da. Errandako hori mantentzen dut.\nFuntsezkoak izan dira abertzaleen bozak alderdi sozialistak kantonamendu batzuk eskuratzeko edo atxikitzeko? Hor dago Frantxua Maitiaren kasua, adibidez.\nBigarren itzulia baino lehen bildu ginen EH Baiko Garaziko ordezkariekin eta bertan jakinarazi ziguten beren hautagaia kenduko zutela. Kontuan hartzen dut haien jarrera, baina haien baitatik erabaki zuten. Ez naiz hasiko EH Bairen erabakiak aztertzen. Egia da bozen aldea txikia izan dela kantonamendu horretan, baina ezin dut erran abertzaleei esker lortu dugunik kadira.\nKantonamendu bakar batek egin du ezkerretik eskuinera, Angeluk. Egoera politiko berezia dute han edo herritarrek Jean Espilondo kontseilari nagusi ohia zigortu nahi izan dute?\nEzin da ulertu aldaketa politikoa zigor gisa. Hiri bakarra izan arren, hautesbarruti bat baino gehiago daude, eta batek ezkerrerako joera badu ere, bertzeak eskuinerako joera ukan dezake. Horrela gertatu da, eta hori da demokraziaren legea. Hautesleek Espilondo zigortu dutela erratea gehiegikeria iruditzen zait eta ez dut onartzen.\nUnidas Podemoseko liderrak politika utziko duela eta, Iglesiasen alderdikide izandakoek haren ibilia goratu dute, eta nabarmendu «erantzunak ematea» lortu duela\nAukera «ezkertiar eta subiranista» goretsi du EH Bilduk urteurrenean\nIriartek nabarmendu du beharrezkoa dela botere publikoek herritarrei «ziurtasuna» ematea\nAbstentzioa da hauteskunde hauetako garaile nagusia\n2014 arte kontseilari.


«Ura noiz behar duten esaten duten landareak dira zaintzeko errazenak» - Busturialdeko Hitza : Busturialdeko Hitza\nZein da lore eta landare ederrak edukitzeko egin behar dena?\nUra noiz behar duten esaten dutenak dira zaintzeko errazenak, eta pila bat daude. Hostoak beherantz jartzen zaizkienean ura falta zaiela adierazten dute. Uretan ipini, laga ordubete ura xurgatzen eta tentetu egiten dira. Hori horrela egiten baduzu, sekula ez duzu ur gehiegi botako, landareak berak eskatuko dizu ura eta. Ostera, landare gaitzenak lekutik aldatzen dituzunean ondo egokitzen ez direnak izaten dira. Negutegian tenperatura eta argitasun batetara ohituta daude, eta, gero, etxe batera eramaten dituzunean, erakutsi egiten du gustura ez dagoela. Azken finean, izaki bizidun bat da eta tokia gustatzen ez bazaio hil egiten da.\nZein landare edo lore duzu zuk gogokoen?\nEgin aurretik irudi bat edukitzen dut buruan, eta gero ideia ezberdinekin osatzen dut. Ikastaro ugari egin ditut, eta azoketara ere asko joaten gara. Gero, aldizkari eta liburu edota beste denda batzuetan ikusitako idei-\nekin osatzen ditugu. Gainera, Interneten ere ikusi ditzakezu proposamen ezberdinak.\nZer iritzi daukazu plastikozko loreez?\nNik naturalak nahiago ditut, hala ere, gaur egun badaude etxea apaintzeko dotore batzuk


BALUARTE - Mike Whellans - Ikuskizunen egutegia - Ikuskizunak Kontzertuak\n14 martxoa, larunbata 20:00etan. · Ganbera Aretoa\nMike Whellans ohikoa da Erresuma Batuko eta Europako areto, telebista, irrati eta jaialdien zirkuituetan, bai bakarlari, bai taldeko buru eta estudioko musikari, eta birak egin izan ditu Estatu Batuetan eta Kanadan zehar. Oraingoan, historia egiten ari da Erresuma Batuan, eta 2005ean aparteko kontzertu bat eskaini zuen Glastonburyko Jaialdian.\nBigarren Mundu Gerraren bukaeran mugan jaioa, Mikek 50eko hamarkadaren bukaeran eta 60koaren hasieran ekin zion bere musika-bidaiari, aitaren bateria joz, eta 14 urte bete aurretik tokiko taldeetan jotzen zuen, dantzatzeko musika, hain zuzen. 1969an, musikari profesional bihurtzea erabaki eta berehala kaleratu zuen, bakarlari, bere lehen bilduma.\n70eko hamarkadaren hasieran, Boys of the Lough talde eskoziar-irlandar tradizionaleko kidea izan zen eta, hiru bat urtez, duo bat osatu zuen Aly Bain adiskidearekin: gitarra ziaz jotzen zuen, oso modu garbi eta indartsuan, Alyren biolinaren atzetik. 80 eta 90eko hamarkadetan, Mike Danimarkan egon zen bizitzen, eta birak egin zituen Eskandinavia, Alemania eta Herbehereetan zehar; Erresuma Batura ere itzuli zen, The Vindscreen Vipers Skiffle Group osatzen zuten musikari eskoziar erdi-ero haiekin lan egiteko. Orain, Mike berriz dago Eskozian eta blues eskoziarra jotzen duen orkestra-gizon bakarra da, bere gitarrekin, ahoko ziekin (birimbao-ak), ahots eta bateriarekin, eta, jakina, bere ahots-perkusioarekin: magistrala.\nMike Whellans - ahotsa, gitarrak, ahots arpak (birimbaos), bateria, ahots-perkusia


Himalayan aurrekari . Noticias de Navarra\nbete gabeko ametsa\nNafar mendizaletasunaren sinbolo Joan zen hilabetean Mari Ábrego hil zen, K2-ko gailurrera heldu zen Estatuko lehenengo alpinista, Josema Casimirorekin batera.\nÁbregok omenaldi bat jaso zuen, Casimirorekin batera, K2-ko gailurra eskuratu zutenean.\nEgun beltzak izan dira Nafarroako mendizaletasunean. Mari Ábrego Santesteban, himalayismoaren eta alpinismoaren arloko izen ezaguna, joan zen apirilaren 19an hil zen Urdaitzen, 73 urte zituela. Bere heriotzak hutsune handi bat utzi du kirol honetan, izan ere, erreferen-tziazko gizona izan zen. 1986an, Josema Casimiro nafarrarekin batera, K2-ra -munduko bigarren gailur garaiena- heltzen ziren lehenengoetarikoetan bilakatu zen. Izugarrizko lorpena izan zen.\nÁbrego Los Arcosen sortu zen 1944ko uztailaren 4ean. Alpinismoaren munduan ibilbide luzea egin zuen, eta munduko gailurrik garai eta ikusgarrienak ezagutzeko parada izan zuen. Arriskua beti izan zuen adiskide, baina horrek ez zuen bere mendizaletasuna baretu. Betiere, mendizale hoberenak izan zituen lagun, gainera.\nBere lehenengo irteera nazionala Denaliko Cassinera, Aconcaguara 25 aldiz igo izana, bere bost zortzimilakoak -Makalu, K2, Nanga Parbat, Broad Peak eta Cho Oyu-, Everesterako lau saiakera mitikoak, Jannu eta Kangchutserako igoerak... Istorio eta historia handiko ibilbidea egin zuen Ábregok bere bizitzan eta alpinismoaren arloan. Bere nondik-norakoa beti egongo da lotuta Himalayarekin. Izan ere, bertan historai egin zuen, bertan eraiki zen kirol honetako hoberenetako bat bezala. Bertan elkartu zuen, betirako, bere bizitza mendiarekin.\n1986ko ekainaren 23an, Mari Ábrego eta Josema Casimiro mendizale nafarrek K2 (8.611 metro) mendiaren gailurrera iritsi ziren, munduko bigarren mendi garaiena. Lorpena eztabaidaezina izan zen. Eta ez soilik K2a munduko mendirik zailenetako bat delako gehiengoaren iritziz, baizik eta alpino estiloa jarraituz igo zutelako. Edo beste modura erranda, modu tradizionalean igo zutelako. Teknologiaren laguntzarik gabe, sherparen laguntzarik gabe, oxigenorik eta korda finkorik gabe. Euren borondatea, pasioa eta abentura-zaletasuna zeramaten soilik. Ábregok eta Casimirok euren helburua lortu zuten eta, harekin batera, euren izena historian idatzi zuten. K2-ko gailurrera iristen ziren Estatuko lehenengo alpinistetan bilakatu ziren.\nLos Arcosen jaioa eta Urdaitzen bizi izandakoa. Mari Ábrego Santesteban 1944ko uztailaren 4 batean sortu zen Los Arcosen. Mendizaletasunarekin izan zuen lehenengo harremana Nafarroako inguru honetan eman zen, eta handik munduko gailur ikusgarrienak konkistatzera iritsi zen. Gaur egun Urdaitzen bizi zen, Esteribarreko bailaran, eta ohikoa zen inguruetan bizikletan ibiltzen edo ibilaldiak egiten ikustea. Ana Antiarekin ezkonduta zegoen eta bi alaba zituen: Argia eta Nerea. Azken hau, atletismoan aritzen da. Mari Ábregoz gogoratuko den irudietako bat K2-ko gailurrean egindakoa da. Bertan, Ábregok bere alaba sortu berriaren argazkia erakusten du. Erakundeek ere bere lorpenak saritu nahi izan zituzten behin baino gehiagotan. Hala, Nafarroako kirolari hoberenaren saria, Nafarroako Gobernuarnuaren Kirolaren Meritoaren Urrezko Saria edo CSD-ren Zilarrezko domina eskuratu izan zituen.\n4 saiakera:Nafar eskalatzailea Everesteko gailurrera heltzen saiatu zen lau alditan. Lehenengoa 1985ean izan zen: euskal espedizio batekin, 7.600 metrotara heldu ziren, mendiaren ipar aurpegian, eta Rapü Peakeko (6.862) gailurra egin zuen hegoaldetik. Bigarren saiakera Josema Casimirorekin batera izan zen 1987an, eta 8.500 metrotara iritsi ziren Nortoneko korridoretik alpino estiloan eta Rapü Peak gailurra egin ondoren. Hirgarren saiakera bi urte beranduago izan zen, berriro Casimirorekin, eta Lorenzo Ortasekin batera. Berriro, 8.500 metrotara iritsi ziren. Laugarren eta azken saiaera 1990an izan zen Casimiro, Zuloaga eta beste kide batekin, baina 8.300 metrotara iritsi ziren.


2020-04-21 - Oarsoaldeko Hitza : Oarsoaldeko Hitza\nKarmengo Amako Haur Hezkuntzako irakasleak ere dantzan\nEtxean tinko mantentzen diren ikasleei eta haien senideei maitasun mezua helarazi diete irakasleek, uste baino lehen elkar ikusiko dutelakoan.\nOiartzun Aurreak Txinalkaren saioak emango ditu, ostegunean\nTxinalkaren Helduen antzerki eskolak zein gaztetxoenak martxan jarraitzen dute, online, Lur Korta eta Saioa Aizpurua irakasleekin.\nHaurrengan pentsatzetik, haurrekin pentsatzera\nIgandean (hilak 26) 12:00etan Euskal Herriko haurren aldeko txalo zaparrada egingo dute OinHerri elkarteak deituta. Orain arte erakutsi duten jarreragatik zorionak emango dizkiete, laster kalera ateratzeko aukera izango dutela ospatuko dute, baina batez ere, haurren eskubideak aldarrikatzeko txalo zaparrada bihurtu nahi dute iniziatiba.\nAntxotarrak eta lezoarrak nor baino nor\nAhalik eta pertsona gehien jarri behar dituzte dantzan Modus Operandi talde gasteiztarraren 'This is the fiesta' kantuarekin. Dantzan herritar gehien batzen dituen herria izango da erronkaren irabazlea.\nTxistu egingo dute euskal presoen alde\nBalkoietan egin beharrekoa da Sarek eta Etxeratek antolatu duten iniziatiba, baina sare sozialetara eraman nahi dute ondoren ahalik eta gehien zabaltzeko. Helburua, euskal presoei ezartzen zaizkien salbuespen neurriak bertan behera uztea.\nNovirtual eta Ingumak enpresek lortu dute STEM ekiten beka\nProiektu irabazleek HABIAN! hazitegian sei hilabeteko egonaldia egiteko eskubidea izateaz gaina, ekarpen ekonomikoa ere jasoko dute.\nKoronabirusa ia kontrolpean Oarsoaldean: kasu bakarra azken orduetan\nKoronabirusa ia kontrolpean Oarsoaldean: kasu bakarra azken orduetan, Pasaian zehazki. Errenterian, Oiartzunen eta Lezon, infekzio berririk ez.


Fontes Linguae Vasconum aldizkariak mende erdia bete dau - bizkaie.biz\nBizkaie! 2019-02-01 12:42 Euskerea berbagai\nEuskal hizkuntzalaritzan erreferentziazko argitalpen zientifikoa da.\nEkaitz Santazilia, Mikel Arregi eta Dori López Jurío, Iruñean (argazkia: Nafarroako Gobernua) | Ikusi handiago | Argazki originala\nEkitaldi ugari antolatu ditu Fontes Linguae Vasconum aldizkari zientifikoak hurrengo asteetarako. Izan be, 1969an sortu zan ezkero, aurten 50 urte bete ditu, mende erdia daroa hizkuntzalaritzearen inguruko artikuluak plazaratzen, euskerea ikergai daben adituei lekua egiten.\nAldizkaria Nafarroako Gobernuaren ardurapean argitaratzen danez, Iruñean egin dabe 50. urteurrenaren inguruko ekitaldiak aurkezteko agerraldia. Han izan dira Euskarabidea-Euskerearen Nafar Institutuko zuzendari kudeatzaile Mikel Arregi, Kultura zuzendari nagusi Dori López Jurío eta argitalpenaren zuzendari Ekaitz Santazilia.\nArregiren arabera, Fontes Linguae Vasconum nazinoarteko aldizkari zientifikoen betekizun eta estandarretara egokituz joan da, euskal hizkuntzalaritzearen arloan dagoen erreferentziazko argitalpenetako bat bihurtu arte. Batez be komunidade zientifikoarentzat dan arren, herritar guztiakana heltzea da helburua, Santaziliak azpimarratu dauenez.\nHelburu hori beteteko, 50. urteurrena aprobetxauko dabe, gizartean ikusgaitasuna izango daben ekitaldien bidez. Esate baterako, nazinoarteko kongresua egingo dabe martiaren 6an eta 7an Iruñean, euskereari buruzko hainbat ikerketa eremutan lortutako azken emoitzak aurkeztu eta metodo zein tresna barriak ezagutzera emoteko.\nBestetik, aldizkariaren inguruko erakusketea ikusi ahal izango da Nafarroako Errege Artxibo Nagusian, zezeilaren 15etik martiaren 31ra. Zazpi atal nagusitan banatuko dabe, Fontes Linguae Vasconumen historia eta bilakaerea aztertzeko. Horrezaz gan, euskerazko testu zaharrak be erakutsiko ditue.\nUrteurrenaren egitaraua eta argibideak, webgune honetan batu ditue.


XX. mendeko euskara jasotzen duen corpus estatistikoa 4.655.300 testu-hitzez osatua da. Erabili izan den eta erabiltzen den euskararen lekuko eta erakusgarri izatea du egiteko nagusi eta ia bakarra, eta ez ereduzko hizkuntza proposatzea.\nCorpus osoa ORACLEko datu-base erlazionalean inplementatua dago.\nEpea, garaia: lau garai nagusitan banatzen dira XX. mendeko argitalpenak: 1900-1939: mende-hasieratik gerrak artekoa. 1940-1968: gerraostean abiatu eta euskara batuaren sorrera artekoa. 1969-1990: euskara batuak ekarritako aldaketarekin hasi eta Euskaltzaindiaren gomendioak eta arauak artekoa (eta Ibon Sarasolaren Hauta-Lanerako Euskal Hiztegia argitaratu artekoa). 1991-1999: araugintza berriaren ondokoa.\nEuskalkia: Bizkaiera Gipuzkera Zuberera Lapurtera-Nafarrera: biak bakarrean bilduta Euskara batua Sailkatu gabeak: atal honetan egunkari eta astekarietako artikuluak jasotzen dira, horien inbentarioa ez baita artikuluka egin, bestelako aldizkariekin egin den bezala, baizik argitalpena bere osoan harturik. Honela sailkatu dira, halaber, askoren jardunak jasotzen dituzten bertso-bildumak ere.\nTestu-mota: Saio-artikuluak: Euskera, Egan, Euzko Gogoa, Jakin bezalako aldizkarietako artikuluak banaka fitxatu dira inbentarioan, eta horietakoek osatzen dute multzo hau. Administrazio-idazkiak Ikasliburuak Saio-liburuak Literatura-prosa Poesia Antzerkia Bertsoak Ikerketa-lanak Haur- eta gazte-literatura Ahozkoak: ahozko jardunen transkripzioak Liturgia Egunkariak Aldizkariak\nAutoreak eta izenburuak ere ageri dira, bai liburuen kasuan eta bai aldizkarietako artikuluenean, artikulua eta aldizkariaren fitxa jaso baita. Dena den, hauen araberako kontsultarik ez da oraingoz eskaintzen, besteak beste ausaz aukeratutako obra-zatiak jaso direlako, zati txikiak eta jarraitutasunik gabeko orrialdeak, eta, horren ondorioz, autore eta izenburu asko daude bertan, baina ez dute laguntza handirik eskaintzen bilaketan. Testu-zatiak SGML (Standard Generalized Mark-up Language) formatu estandarrean ezarri ditugu.\nLematizazio hau, bestalde, ez da hitz bakunetara mugatzen; hitz soilez gain, hitz elkartuak, eratorriak eta bestelako hitz anitzeko unitate lexikalak ere markatu dira: etxe lema soilaren ondoan, etxe orratz, etxe-abere, etxe-tresna, etxeko, etxeko jaun, etxekoandre, etxepe, etxetxo, etxe�o, etxezain bezalako lemak ere adieraziz. Edo, hala soilaz gain, hala ere, hala eta guztiz ere, hala... nola, hala nola modukoak ere zehaztuz.


AutoDesk vs. Bentley produktuen konparazioa - Geofumadak\nUrtarrila, 2008 AutoCAD-Autodesk, Geospatial - GIS, Ingeniaritza, Microstation-Bentley\nHau AutoDesk eta Bentley Systems produktuen zerrenda da, haien arteko antzekotasunak aurkitu nahian, nahiz eta zaila izan den, aplikazio batzuek orientazio bera dutelako, baina haien ikuspegia ez da beti berdina. Aurretik bilakaeraren bat ikusi genuen AutoCAD eta Microstation.\nLaburbilduz, honako ondorio hauek atera ditzakegu:\nAutokadak AutoCAD eta AutoCAD Maya plataformak kontuan hartzen dituen bitartean, Microstationek oinarrizko plataformak hartzen ditu kontuan Microstation, Project Wise eta Asset Wise.\nEremu honetan, Bentley-k 3D diseinurako aplikazio bakar batean oinarritzen da, AutoDesk-ek aplikazio desberdinak eskaintzen ditu (bereizitakoa, noski), kostu eta aurrekontuen zenbateko garestien artean, CAD-ekin integratuta\nEremu horretan, bi plataformak lehia antzeko batean mantentzen dira, Bentleyk aprobetxatzen du egiturazko eremuan, banaketa sistemetan, sistema hidrosanitarioetan eta diseinu elektromekanikoan, nahiz eta AutoCAD-k beste aplikazio batzuk garatu dituen beste enpresa batzuk ere baditu, besteak beste EaglePoint-en kasuan .\nArlo honetan Bentley-k askoz abantaila gehiago ateratzen du, mapak egiteko, argitaratzeko eta datuak kudeatzeko tresna gehiago eskainiz, nahiz eta Microstation XMra pasatzearekin batera V8 aplikazio batzuk berriro diseinatu ziren. Bentley-k sareko sistemak diseinatzera eta zerbitzuen banaketara bideratutako hainbat produktu ere baditu.\nDuela egun batzuk, AutoCAD eta Microstation-ek garatu egin ziren 80ko hamarkadaren hasieratik, denbora iraun eta bezero teknologikoen beharretara egokituz.\nLandareak eta Fabrikazio Industriak\nBentley arlo honetan espezializatutako industria-instalazioetan eta kudeatutako kudeaketan, AutoDesk-ek fabrikazio mekaniko, industrial eta fabrikazioan espezializatutako diseinua du, ekoizpen-fluxuen kontrolpean.\nArlo honetan AutoDesk-ek ez du Bentleyren lehiarik, eta AutoCAD Maya oinarrizko produktuarekin aplikazio batzuek 3D film eta animazio industrian kokatzen dute. Arlo honetan ere AutoDesk-ek Linux eta Mac-erako aplikazioak eskaintzen ditu, multimedia diseinuaren orientazioa duten produktu batzuk ez ezik beste arlo batzuetakoak erabiltzea ahalbidetzen dutenak\nHurrengo produktuen zerrenda da, antzeko hurbilketa.\nAutoCAD (Produktu Orokorra) Microstation (Produktu Orokorra)\nAutoCAD LT (Ekonomiaren oinarria) Power Draft (Ekonomiaren oinarria)\nDWG TrueView (Dohainik) Bentley ikuspegia (Dohainik)\nBentley Redline (Dohainik)\nAutodesk Buzzsaw Wise proiektua (oinarrizko produktua)\nProject Wise Nabigatzailea\nAutodesk-en inpresioa Proiektua Wise InterPlot\nAutodesk aurre-plana komandoa\nAutoCAD arkitektura Bentley Arkitektura\nAutoCAD 3D Zibila, Diseinu zibila Geopack (Gunea, Zubia, Inkesta, Zibilak)\nAutodesk inkesta Bentley Power Sourvey\nEgiturazko ingeniaritza eta eraikuntza\nRevit egitura Bentley egiturak\nAutoCAD MEP (Elektromekanikoa eta iturgintza) Eraikuntza sistemak\nEraikin elektrikoen sistemak\nSareak eta banaketa\nBentley Hondakinak / Ura\nHeastad metodoak konponbideak (Ura / Estolderia / Storm CAD, Ura Gems, Hammer, Scada, HEC)\nAutodesk kokapenean oinarritutako zerbitzuen produktuak\nAutodesk mugikorreko komandoa\nCAiCE Garraio bidezko produktuak\nAutodesk erabilgarritasun diseinua\nAutoCAD Mapa 3D Bentley Geografiak\nAutodesk GIS Design Server Bentley geospatial zerbitzaria\nAutodesk MapGuide Bentley Geo Web Argitaratzailea\nGeospasiaren kudeaketa (XFM)\nBentley aditua diseinatzailea\nProiektua Wise LifeCycle zerbitzaria\nMac / Linux aplikazioak\nAutodesk Maya (Produktu Orokorra)\nAutodesk Backdraft Konform\naurreko Post«Aurrekoa Google Earth aplikazioak Epanet-era\nNext Post Teknologiako 25 artikulu onenakHurrengo »\n6 erantzun "AutoDesk vs. Bentley produktuen konparazioa" -ri.\nEgia esan, AutoDesk suiteak gaur egun desberdinak dira eta Bentley-k beste produktu batzuk integratzen ditu.\nAngel Ramirez arkitektoa dio:\nEgia litzateke informazio eguneratzea plataforma aldatu egin dela eta, kasu batzuetan, hobetu egin dela\nEskerrik asko Txus, Aldaketa batzuk egin ditut zure informazio baliagarria erabiliz.\nZerbait adierazi nahi nuke ...\nAutodesk Topobase ezin da oinarrizko produktu gisa kontsideratu, izan ere, Geospatial kategorian sartu beharko litzateke. Topobase Map + Mapguide + Oracle plataforma bateko bezalakoa da ... .. 🙄\nDiseinu zibila eta inkesta Lurreko mahaigaineko aplikazioak dira (itzalita).\nIngeniaritza eta Eraikuntza Estrukturalean honako hauek daude:\nAutoCAD MEP (mekanikoa, elektrikoa eta iturgintza),\nSareak eta banaketak honako hauek dira:\neta Civil 3D, Ekaitz Uren Diseinua eta Analisia aplikazio gisa\nKaixo Albert, agian, apurka-apurka, konparazioak egin ditzakegu espezialitatearen alorrean, AutoCAD eta Microstation-ek izan duten bilakaerari buruz berriki idazten dudan zerbait ikusi nahi baduzu.\nKonparazioa oso interesgarria da, nahiz eta MS eta AutoCAD-ek aplikazioak garatzen dituztenei eskaintzen dizkien instalazioei buruz zerbait zehatzagoa irakurri nahiko nukeen. Duela urte, MicroSation-ek (eta Intergraph-ek) hizkuntza oso indartsua eskaini zuten, erdia BASIC eta erdi Assembler sinplea; zure datu fitxategiaren deskribapen osoa (garai hartan inork ez zuen "datu baseei" buruz hitz egin) eta softwareari buruz (DFO-DFI) itzultzaileak idatzi ahal izateko. Aitzitik, AutoCAD-ek eskaintzen dituen instalazioak ez ziren hain zabalak. Ordurako ez zuen bere fitxategi formatuak irekitzen.\nKapitulu horietan, gaur egungo produktuak nola konparatzen dira?


Donostiako Sustapena - Fomento de San Sebastián - Abenduaren 16an izango da DonostiaEKIN, ekintzaileentzako ezinbesteko hitzordua\nDonostiako Sustapenak DonostiaEKIN antolatu du: "Ekiteko joera berriak". Abenduaren 16an izango da, 9:00etatik 13:30etara bitartean, Kursaal Biltzar Jauregian.\nJardunaldia ekintzaileentzat edo enpresa sortu berrientzat izango da, eta formatu dinamikoa izango du: adituei galderak egiteko aukera elkarrizketa ireki gisa, Ekin Cornerra (proiekten aurkezpen espazioa), networking espazioa, ekiteko saihestu beharreko akatsei buruzko speed mentoring eta hobeto komunikatzeko gakoak, sariak banatzea, e.a.\nJardunaldiaren helburuak hauek dira: ekintzailea edo enpresa sortu berria tokiko ehunean ezagutzera ematea, ideiak/produktuak testeatzea parte-hartzaileen artean, komunikatzeko gaitasuna eta ekintzaileen proiektuen salmenta bultzatzea eta networking eta parte-hartzaileen harreman-sarea indartzea.\nJardunaldiari hasiera emateko, ongietorria egingo dute Ekonomia Garapeneko zinegotzi delegatua den Josu Ruizek eta Donostiako Sustapeneko kudeatzailea den Euken Sesek; azkenak ekintzailetzaren inguruko ikuspegi estrategikoa eskainiko du. Ondoren, arrakasta izan duten hiru ekintzailek beren esperientzien berri emango dute. Besteak beste, hauek izango ditugu: Iñigo Díaz de Cerio (Real Sociedadeko futbol jokalaria izandakoa eta ieTeam Consultoresko zuzendaria), Susana Quiñones (Loreak Mendian erakundearen zuzendaria) eta Julen Etxebeste (ekintzailea eta proiektu berritzaileen bultzatzailea, 20 urtetik gorako esperientziarekin; 100 enpresa ekimen baino gehiago bultzatu ditu).\nAzalpenen ondoren, Donostiako Sustapenak bultzatzen duen sarean parte hartzen duen pertsona talde batek (ekintzaileak, eratutako enpresak, gazteak,…) galderak egingo dizkie adituei elkarrizketa irekian, eta, bertan, publikoak ere parte hartu ahal izango du.\nBestalde, Ekin Corner espazio irekiko stand-etan hiriko 10 ekintzailek beren ideiak/enpresak erakutsiko dituzte, eta horiek bisitatu ahal izango dira. Jardunaldira joandakoek proiektuak baloratuko dituzte, eta boto gehien lortzen dituzten 4 proiektuk proiektuaren azken defentsa egin ahal izango dute, sari ekonomikoak eskuratzeko aukera izatearekin batera. Bozketan parte hartzen duten pertsonen artean txeke bat zozketatuko da sari gisa.\nJardunaldia osatzeko, Julen Etxebestek azalduko du zeintzuk diren ekiteko garaian saihestu beharreko akats handienak; Esther Esparzak (Madrilgo Eskola Diplomatikoko eta Cervantes Institutuko oratoria irakaslea), berriz, jendaurrean hitz egiteko eta proiektua modu eraginkorrean defendatzeko zenbait teknika agertuko ditu. Amaitzeko, amaierara iritsitako proiektuen azken defentsa eta sari-banaketa egingo dira.\nDonostiaEKIN Donostiako Sustapenaren barruan Donostiako Ekonomia Sustatzeko Planaren esparruan antolatzen da, eta hori ekintzailetza bultzatzeko hiru ardatz nagusietariko bat da. Plan horren bitartez, laguntza ekonomikoak ematen dira enpresak sortzeko, oinarri teknologikoko edo berritzaileko (Ekin+, Yuzz, e.a.) eta gizarte-ekintzailetzako ekintzailetza programak ateratzen dira, eta honako hauek eskaintzen dira: aholkularitza; banako tutoretzak; sentsibilizatzeko eta prestatzeko tailerrak; jardunaldiak; eta merkaturatzeko, berrikuntzarako, nazioartekotzeko, finkatzeko, finantzaketarako eta abarretarako zerbitzuak. 2014ean 220 enpresa berri sortu dira eta enpresa horiei lotuta 264 lanpostu.


Bertsolaritzaren esparruan eginiko ibilbideak egin du ezagun Jon Enbeita (Muxika, Bizkaia, 1950), baina 70eko hamarkadan kantari lanetan ere aritu zen, eta plazaz plaza ibili zen urte batzuetan gitarra lagun zuela. Urte askotan bertsolaritzara emana izan ostean, 2008an gitarra hartu eta berriro ere itzuli zen agertokietara. Hainbeste, hain gitxi (Lanku) diskoa grabatu eta kaleratu zuen hurrengo urtean.\nIraupena: 58' 24"\nAzala: Naiara Goikoetxea\nJon Enbeita, ahotsa\nRafa Rueda, gitarra, duoak\nArkaitz Miner, biolina, biola, mandolina\nTxus Aranburu, teklatua, soinua\nItsaso Etxebeste, baxua\nNatxo Beltran de Heredia, bateria\nIraungo dut(Hitzak eta musika: Jon Enbeita)\nUdazken goiz bat(Hitzak eta musika: Jon Enbeita)\nAle bana(Hitzak eta musika: Jon Enbeita)\nUmorearen bila(Hitzak eta musika: Jon Enbeita)\nEz da aski(Hitzak eta musika: Jon Enbeita)\nStressa(Hitzak eta musika: Jon Enbeita)\nHorratx(Hitzak eta musika: Jon Enbeita)\nBegira(Hitzak eta musika: Jon Enbeita)\nHiru lore(Hitzak eta musika: Jon Enbeita)\nBidaia istilutsua(Hitzak: Jon Enbeita-Musika: Roberto Etxebarria)\nZozoa(Hitzak eta musika: Jon Enbeita)\nErlea eta lorea(Hitzak eta musika: Jon Enbeita)\nOrbela(Hitzak eta musika: Jon Enbeita)\nAgur ama Klara(Hitzak eta musika: Jon Enbeita)\nBertsolaritzan artean haurra zela hasi zen Jon Enbeita, 9 urterekin atera baitzen lehenengo aldiz plaza. Bertsolaritzara emandako familiakoa da Enbeita, bere aitona Kepa Urretxindorra eta aita Balendinek lan handia egin baitzuten bertso munduan. Aita, adibidez, Bizkaiko txapeldun izan zen 1929an eta 36ko gerraren osteko aurreneko bi txapelketetan, eta bertso eskolen sustatzaile nagusietakoa ere izan zen XX. mendeko 50eko hamarkadan.\nBertsoak ez ezik, musikak ere gazte zela deitu zion Jon Enbeitari, eta 18 urterekin hasi zen gitarra jotzen. Plazaz plaza ibili zen zenbait urtetan, 70eko hamarkadaren hasieran, eta single bat ere grabatu eta argitaratu zuen 1971n (Jon Enbeita, Cinsa), lau kanturekin: Emoidazu eskua, Horrela doa mundua, Dirua eta Euskalduna naiz. Hortik aurrera jarraitu zuen zuzenean kantaldiak eta bertso saioak tartekatzen, eta 1978. urtean, indarrak bertsolaritzan jartzea erabaki zuen. “Taldeak agertzen hasi zirenean, bi bideak jorratzea moldakaitza izango zitzaidala eta, zalantzatan ibili ostean bertsolaritzaren aldeko hautua egin nuen” (1).\nBertsolaritzarekin eta kantuarekin batera, Enbeitak literatura ere landu du, eta 1980an poesia liburua argitaratu zuen: Inguruaren arduraz (Hordago). Horretaz aparte bere sendiari buruzko hiru liburu idatzi ditu, Enbeitatarrak I, Enbeitatarrak II eta Enbeitatarrak III (Sendoa, 2000), eta hainbat aldizkaritan idatzi izan du: Karmele, Anaitasuna, Olerti, Argia, Aizu…\nJon Enbeita bertsolari eta kantaria. (Lanku)\n80ko hamarkadan Bizkaiko bertsolaritzako erreferentzia nagusietakoa bihurtu zen, eta Euskal Herriko txapelketetan ere finalera iritsi zen ekitaldi guztietan. 1980an Xabier Amurizarekin lehiatu zen txapela lortzeko, eta bigarren postu horren ondoren, finalean izan zen ondorengo txapelketa guztietan: 1982an, 1986an, 1989an eta 1993an. Gainera, Araba-Bizkaiko bertso txapeldun izan zen 1990 eta 1992an.\nBertso txapelketatan gehiago ez parte hartzea erabaki ostean, Paperetik Plazara taldea sortu zuen Ireneo Ajuria bertsolariarekin eta hainbat musikarirekin -Roberto eta Kepa trikitilariak, Idurre Erauzkin teklatu jotzailea, Haimar Arejita gitarrista (Gatibu), Dani Asua baxu jotzailea eta Ireneo Ajuria ahots laguntzailea-, eta 1995. eta 1999. urteen artean, aitak, aitonak eta Jon Enbeitak berak idatzitako bertsoak eskaini zituzten zuzenean.\nAzkeneko urteotan bertsotan aritu da Jon Enbeita, baina 2008an, kantari lanari ekin zion berriro ere hiru hamarkadako etenaren ostean. Etxean gordeta zuen gitarra hartu, jotzen hasi eta kantu berriak egiten hasi zen. “Nola orain bertsolari gisa lan eta konpromiso gutxiago daukadan, aukera daukat kantagintza eta bertsolaritza biak lantzeko. Ez noa bertsoa utzi eta kantatzen hastera”, adierazi zuen kantagintzara itzuli zenean (2).\n2009an, horrela, Hainbeste, hain gitxi (Lanku) diskoa grabatu zuen Rafa Ruedak ekoizpen esparruan lagunduta. Arkaitz Miner (biolina, biola, mandolina), Jexux Aranburu (teklatua, soinua), Ekain Elortza (perkusioak) eta Itsaso Etxebeste (baxua) izan zituen ondoan Enbeitak diskoa grabatzeko orduan, eta Oihane alabak ere abestu zuen zenbait kantutan.\nHainbeste, hain gitxi-k hamahiru kantu biltzen ditu, 70eko hamarkadan idatzitakoak batzuk eta azken sasoikoak beste batzuk, eta guztiek gordetzen dituzte 70eko hamarkadako kantagintzaren arrastoak. Hitzetan, gai orokorrak (“Askatasuna, bakea“, “Euskera“) eta pertsonalagoak (“Hotzak jo dau azaroan” -aita Balendinen heriotzan idatzitakoa-, “Lo Ekhi lo” -bilobari eskainitako sehaska kantua-) uztartzen ditu diskoak.\nDiskoa kalean zela, Enbeitak hura aurkezteko hainbat kontzertu eman zituen, batzuk bakarka eta beste batzuk taldearekin.\n(1) Gara, 2009ko ekainaren 18a\n(2) Berria, 2009ko ekainaren 3a


Profesionalei be jazoten jake... - Alex Uriarte - bizkaie.biz\nEgin daigun hegan Miami aldera. Zehatz esatekoi, Miamiko tenis Openera bidaiatuko dogu. Han, guztiz bestelango klimea eta eguraldia dago eta horrek, normala dan neurrian, goi-mailako exijentzia fisikoan diharduen kirolariakan upealako esangurea dauka. Galdetu deioela bestela Garbiñe Muguruza tenis jokalari profesionalari.\nIzan be, 27 gradu eguzkitsu eta ehuneko 52ko humedadedun zelaian jokatzen egoala buruko mina sentidu eta break edo atsedenalditxo bat eskatu eban. Orduantxe, sensazinoak geroz eta eskasagoak zirala otuta, medikuak esku hartu eta Muguruzari pultsua, tensinoa eta tenperaturea hartu eutsazan. Ondorio edo konklusinoa? Eguzki kolpe batek jota, Muguruzak ez eban indarrik eta segurtasunik euki partiduagaz jarraituteko eta, horrenbestez, saioa bertan behera itxi behar izan eban.\nGoi mailako atleta honi jazotakoa oso kontuan izan behar dabe amateur edo zaletu legez ibilten diran danek eta are gehiago eguzkia eta berotasuna musturra erakusten hasi barri diran egunotan. Insolazino edo bero kolpeak kontu guztiz serioak dira. Kirolari profesional guztiz preparau honi jazo jakonak dimensino askoz handiagoa harrapau leike horren atondua ez dagoan kirolari afizionadu batengan. Horrenbestez, profesionalei begira gauza eta detaile onak atoan ikasten doguzan legez, ikasi daigun gai honeekaz ez dala arriskatzeko tarterik itxi behar eta jagon beharreko kontuak dirala.


Irekia Eusko Jaurlaritza - Gobierno Vasco :: Lehendakariak EITBk urtez urte izan duen espiritu aitzindaria nabarmendu du, eta komunikazio-taldeak gure etxeetan gero eta denbora gehiago irabazteko nahia agertu du\nLehendakariak EITBk urtez urte izan duen…\n\nLehendakariak EITBk urtez urte izan duen espiritu aitzindaria nabarmendu du, eta komunikazio-taldeak gure etxeetan gero eta denbora gehiago irabazteko nahia agertu du Iturria: Irekia\n\n2205_40_EITB_erredehierro_31.jpg Iturria: Irekia\n\n2205_40_EITB_erredehierro_05.jpg Iturria: Irekia\n\n2205_40_EITB_erredehierro_07.jpg Iturria: Irekia\n\n2205_40_EITB_erredehierro_11.jpg Iturria: Irekia\n\n2205_40_EITB_erredehierro_03.jpg Iturria: Irekia\n\n2205_40_EITB_erredehierro_14.jpg Iturria: Irekia\n\n2205_40_EITB_erredehierro_10.jpg Iturria: Irekia\n\n2205_40_EITB_erredehierro_25.jpg Iturria: Irekia\n\n2205_40_EITB_erredehierro_29.jpg Iturria: Irekia\n\n2205_40_EITB_erredehierro_27.jpg Iturria: Irekia\n\n2205_40_EITB_erredehierro_22.jpg Iturria: Irekia\n\n2205_40_EITB_erredehierro_35.jpg Iturria: Irekia\n\n2205_40_EITB_erredehierro_16.jpg Iturria: Irekia\nLehendakaria, sailburu batzuekin batera, EITBren 40. urteurrena ospatzeko antolatu den ekitaldian izan da\nIñigo Urkullu lehendakaria, sailburu batzuekin batera, EITBren 40. urteurrena ospatzeko antolatu den ekitaldian izan da. Datorren maiatzaren 20an 40 urte beteko dira Eusko Legebiltzarrean EITB Sortzeko Legea onartu zenetik, hau da, euskal gizartearen zerbitzura egongo den lau hamarkadako ibilbidearen hasiera.\nUrteurren hori dela eta, ekitaldi instituzional bat egin da Guggenheim Bilbao Museoan. Bertan, euskal gizartearen, kulturaren, politikaren eta ekonomiaren ordezkaritza zabala Bildu da, baita EITBrena ere.\nBere hitzaldian, Lehendakariak duela berrogei urteko “ikus-entzule” gisa dituen oroitzapenak ekarri ditu gogora: “gogoan dut gure etxeko teilatuan, zer nolako komeriak izan genituen 1982ko abenduaren 31n Euskal Telebistaren lehen emanaldia ikusteko… Gogoan dut handik aurrera ere zenbat lan gure etxeko antenan Euskal Telebista ikusi ahal izateko; edo nola ibili ginen orduko irrati handi haietan gure irratiak nola “sintonizatu” asmatu ezinik... Lortu genuen, lehenik, Euskadi Irratia entzutea… Handik gutxira Radio Euskadi, eta lasterrera Euskal Telebista… Urtebeteko epean EiTB gure etxeetara sartu zen eta gu konektatuta geratu ginen… Ordutik hona “maite dugun txoria” gure etxeko kidea izan da”.\nHalaber, Iñigo Urkulluk EITBk urtez urte mantendu duen “aitzindaritza” espiritua nabarmendu nahi izan du. “Aitzindaritza izan da Euskal Irrati Telebistaren sena, gaur eskertzen eta aitortzen duguna”, gaineratu du. Horrela, azken lau hamarkada hauetan EiTB irudikatu, martxan jarri, zuzendu eta “ekoiztu” duten arduradun eta profesional guztiei esker ona adierazi die. “EiTB sortu, hazi, zabaldu eta indartu duzue… Horrekin batera, Euskadiren erakundetzean ere ekarpen izugarria egin duzue… Informazioaren eta entretenimenduaren bidez gure hizkuntza eta kultura, gure bizi modua eta nortasuna indartu duzue… Gure izaera eta bizimodua erakusten duten irudi eta soinuekin gure herriaren eta gizartearen ikus-entzunezko ondare aberats bat sortu duzue” esan du.\nGaur egun, bataz beste, hiritar bakoitzak berrogei minutu ematen du egunero EiTB-ren edukiak jarraitzen telebista, irrati edo interneten bidez. Lehendakariaren ustez, marka handia da eta gaineratu du denon nahia dela geroz eta denbora gehiago irabaztea EiTB-k gure etxeetan. “Hori da etorkizuneko xedea… Gure nahia da txoriak urte luzez jarraitzea hegan, kantan eta dantzan, gure Herriaren nortasuna indartzen eta zabaltzen…”, amaitu du.\nNerea Reparazek eta Joxe Mari Iriondok gidatu duten ekitaldian, parte hartzea izan dute Olatz Salvador abeslariak, Zuhaitz Gurrutxaga eta Mikel Pagadi aurkezleek eta Andoni Aresti dantza eskolak. Gainera, EITBren 40 urteko ibilbideko unerik nabarmenenak gogorarazteko hainbat bideo proiektatu dira. Bestalde, Euskadiko Orkestrak erakunde publikoaren berrogeigarren urteurrenerako sortu duen fanfarria estreinatu du, Xabier Otaolearen eskutik. Musika piezak irrati eta telebistako doinu ezagunenak biltzen ditu, gure iruditeria kolektiboan erreferentzia diren sintoniak.\nEusko Jaurlaritzaren ordezkari izan dira, lehendakariarekin batera, Kultura eta Hizkuntza Politikako sailburu eta Jaurlaritzako bozeramaile Bingen Zupiria; lehen lehendakariorde eta Segurtasuneko sailburu Josu Erkoreka; bigarren lehendakariorde eta Lan eta Enpleguko sailburu Idoia Mendia; Hezkuntza sailburu Jokin Bildarratz; Garapen Ekonomiko, Jasangarritasun eta Ingurumeneko sailburu Arantxa Tapia; eta Gobernantza Publiko eta Autogobernuko sailburu Olatz Garamendi; baita EITBko zuzendari nagusi Andoni Aldekoa ere.\nintervencion_lhk_40_anivers... behera kargatu (9 MB)\nlhk_oroitzapenak_eu.mp3 behera kargatu (1 MB)\nlhk_aitzindaritza_eskertza_... behera kargatu (1 MB)\nlhk_edukien_jarraipena_eu.mp3 behera kargatu (800 KB)\nlhk_aitzindaritza_eskertza_... 80 MB\nlhk_edukien_jarraipena_eu.mp4 50 MB\nlhk_oroitzapenak_eu.mp4 90 MB\nrecursos_lhk_40_aniversario... 100 MB\n2205_40_EITB_erredehierro_3... 8 MB (jpg)\n2205_40_EITB_erredehierro_0... 3 MB (jpg)\n2205_40_EITB_erredehierro_1... 4 MB (jpg)\n2205_40_EITB_erredehierro_0... 2 MB (jpg)\n2205_40_EITB_erredehierro_1... 7 MB (jpg)\n2205_40_EITB_erredehierro_1... 5 MB (jpg)\n2205_40_EITB_erredehierro_2... 10 MB (jpg)\n2205_40_EITB_erredehierro_2... 6 MB (jpg)\n2205_40_EITB_erredehierro_2... 8 MB (jpg)\n2205_40_EITB_erredehierro_2... 9 MB (jpg)\n2205_40_EITB_erredehierro_3... 5 MB (jpg)\n16-05-22_Discurso_LHDK_40_a... 200 KB (application/pdf)


Nire lapurreten historia kontatzea, horixe iruditzen zait une honetan alabaren alde egin dezakedan onena.\nTxikitan etxean egingo nituen lapurretatxoak alde batera utziko ditut, ez baitut haien oroitzapen zehatzik gorde. Nerabezarokoekin hasiko naiz.\nDisko batzuen lapurreta da gogoan daukadan aurrenekoa, 1981 edo 1982an, neguko larunbat arratsalde batez egina.\nKuadrillan bagenuen era guztietako lapurretetan —bizikletak, motozikletak, diskoak, askotariko pattar botilak...— maiz aritzen ziren pare bat lagun; trebeak, jakintsuak eta ikara gutxikoak zeregin horretan. Baina larunbat hartan Zumarragan zabaldu berria zuten disko denda handi batera sei lagun joatea erabaki genuen; haien artean, eskarmentu gutxiko hiruzpalau geunden, eskarmentudunek arduraz prestatutako estrategia jarraitzeko gertu.\nBakoitzak berean, ondo egin genuen lana denok. Nik zamarra azpian lau disko ezkutatzen asmatu nuen. Haietako bat Patti Smithen Horses mitikoa zen. Hurrengo egunetan, disko hura entzutean, Free Money kantura iritsitakoan lapurreta arrakastatsua oroitzen nuen poz handiz: “Badakit lapurtuak direla, baina ez naiz gaizki sentitzen”.\nAspaldi galdu nituen binilozko disko guztiak, baina Patti Smithen Horses CD formatuan erosita berreskuratua dut.\nUrte batzuk aurrerago, 80ko hamarkadaren erdialdean, ordurako neure kabuz dirutxo bat irabazten hasia nintzela, kuadrillako lapur eskarmentudunetako bat eta biok idazmakina elektroniko bat lapurtzera joan ginen Azpeitiko Landeta auzoko industrialdeko tailer bateko bulegoetara. Idazmakina niretzat izango zen, eta lagunari diru kopuru bat ordainduko nion emandako laguntzagatik. Hori zen tratua.\nOrdurako idazten hasita nengoen, eta ipuin lehiaketa bat irabazi berria nuen. Urte batzuk lehenago erositako idazmakina klasikoa erabiltzen nuen, baina argi zegoen hura zaharkituta zegoela eta idazmakina elektroniko bat behar nuela, zuzenketak aiseago eta askatasun handiagoz egiteko, zuzenketa bakoitzean Tipp-Ex markako ezabatzailea eskuz aplikatu beharrik izan gabe.\nIlunpean eta presaka, elektronikotik ezer ere ez zuen idazmakina bat hartu genuen ordea. Hondatuta zegoen gainera: izorratuta zeukan e letra. Letra horretaz gabeturik, ezin zen ezertarako erabili, Georges Perec idazle frantsesaren La disparition nobela e bat ere gabe idatziaren kopia bat egiteko ez baldin bazen.\nHurrengo astean berriro bulego haietara itzultzea erabaki genuen konplizeak eta biok, nik hari ordain bikoitza emango niola agindu eta gero. Bigarren aldian idazmakina elektroniko dotorea eskuratu genuen. Horrez gain, ondorengo egunetan lehenengo lapurretako idazmakina ikaskide ohi bati saltzea lortu nuen, neuk ere ez dakit nola. Ez dut sekula jakin zergatik erosi zidan. Idazmakinaz aparteko zerbait nahi izango zuela pentsatzen dut, baina hala izan bazen ez nintzen horretaz ohartu ere egin, zorionez.\nUrte batzuetan idazmakina elektroniko hura izan nuen lan tresna, harik eta edozein idazlerentzat ordenagailua izatea derrigorrezkoa bihurtu zen arte. Ez dut gogoan zer egin nuen gero idazmakina elektronikoarekin.\nNire lapurreten historia kontatuz, “ni ere, neure apalean, lapurra izana naun” esan nahiko nioke alabari, ulerbera agertuz, elkartasun keinu gisa. “Harro nagon gainera lapurreta haietaz. Nire bizitzako garai bizienari lotutako une gogoangarriak ditun, gizartean neure lekua aurkitu ezinik traba sentitzen nintzen garaiko gomuta kutunak. Ez ninditenan gaizki sentiarazi orduan eta ez naiten gaizki sentiarazten egun”.\nBaina... ez dakit ba. Seguru asko irrigarrikeria ergel gutxiesgarriak baino ez litzaizkioke irudituko alabari nire lapurretatxoak. “Ez gara gauza berari buruz ari”, ohartaraziko lidake, serio eta kopetilun. “Lapurretak eta lapurretak daude, aita”.\nArrazoia eman beharko nioke. Alaba diru publikoa desbideratzen harrapatu izan ez balute, alde ederrean biziko nintzateke, bera eta bere umeak ez ezik, neu ere orain! Inori kalterik egin gabe gainera, ohartzeko modukorik behintzat. Nire binilozko disko zahar haiek eta idazmakina elektroniko aspaldidanik antzu hura, aldiz, berezko jabeei ageriko kaltea eginez eskuratuak, non daude orain?\nNire lapurreten historiak ez duela balioko uste dut. Beste zerbait kontatu beharko diot alabari, kartzelara bisitan joaten natzaionean, nire babesa eta elkartasuna erakusteko. Edozer egiten duelarik ere, ororen gainetik eta beti-beti maiteko dudala adierazteko.


Gros - Eraikin historikoaren erakusketa aretoa - Donostia Kultura\nGros - Eraikin historikoaren erakusketa aretoa\n72 metro karratuko eta 24 metro linealeko azalera duen aretoa; paramentu-panelez hornituta eta elektrifikatutako karriletan doazen fokuez argiztatuta dago. Lurzorua uharrizkoa da eta egurrezko habeak ditu.\nInformazio tekniko guztia.\nBidali mezu bat xehetasunekin eta berehala erantzungo dizugu.\nEraikin historikoaren erakusketa aretoa.


Gaur arratsaldean zabalduko dute ALFA 1920-2020 erakusketa Portalean - etakitto.eus\nGaur arratsaldean zabalduko dute ALFA 1920-2020 erakusketa Portalean\nAlfa enpresa historikoa sortu zela ehun urte beteko dira urriaren 28an eta, mendeurrena ospatzeko, gaur erakusketa zabalduko dute Portalean, erakusketa aretoan. Armagintzaren Museoak Alfa enpresaren lankidetzarekin antolatu duen erakusketa urriaren 25era arte egongo da zabalik eta, nahi duenak, martitzenetik domekara bitartean izango du ikusteko aukera, 18:30etik 20:30era. Segurtasun-neurriak direla-eta, aforoa kontrolatua izango da, eta ezingo dira 100 lagun baino gehiago egon aldi berean. Erakusketarekin batera, enpresa San Andres pasealekuan egon zen sasoian bertan zegoen mural batean oinarritutako tailerra eskainiko dute bihar, baita urriaren 3an eta 17an, 18:30etik 20:30era.\nGaur 18:30ean ateak zabalduko dituen erakusketa Alfa enpresaren sorreraren mendeurrena ospatzeko ez ezik, bere ondarea zabaltzeko eta mende osoko ibilbidean egindako lana aitortzeko asmoz prestatu dute. Antolatzaileen berbetan, “erakusketa honen bidez, Alfaren bilakaeraren haria jarraituko dugu, enpresa-talde handi bihurtu eta gaur egunera iritsi arte. Enpresaren ñabardura asko ezagutuko ditugu. Eibarko bizimoduaren eragile sozial eta ekonomikoa izan da, eta 1.600 langile baino gehiago izatera iritsi zen bere merkataritza-antolaketarekin. Mundu zabalean ezaguna den josteko makina produktu enblematikoa zuen”. Kooperatibismoaren ezarpenean aitzindari izan den eta Eibar eta Euskal Herria gainditzen dituen enpresa baten historia eta bilakaera gogoratzeko erakusketa da gaurtik aurrera Portalean ikus daitekeena. “Errebolberretik josteko makinara eta josteko makinatik nekazaritza-makineriara, ziklomotorrera, artera, aeronautikara…” esaldiari jarraituta, ALFA 1920-2020 erakusketak kooperatibismoan ez ezik beste hamaika gauzatan ere aitzindaria izan den enpresa baten ehun urteotako ondarea, historia eta eboluzioa azalduko dizkio bisitariari: “Bisitariak Alfaren eboluzioa ezagutu ahal izango du. Sasoi batean, 1.600 langile baino gehiago izan zituen eta Eibarko bizitzaren motor sozial eta ekonomikoa izan den enpresa honen hainbat ñabardura ezagutu ahal izango dira bertan eta, nola ez, haren produktu enblematikoena, mundu osoan ezaguna izatera ailegatu den josteko makina ere bertatik bertara ezagutzeko aukera ere izango da”.\nBestalde, erakusketa ikusteaz gain, bisitarientzat tailerrak eskainiko dituztela azaldu dute antolatzaileek: “Alfako muralean oinarritutako tailerra izango da eta joskintza eta artea bateratuko ditu. Bihar eta urriaren 3an eta 17an emango dugu, 18:30etik 20:30era. Ez da beharrezkoa izango izena aurretik ematea, baina lagun batek aforoa kontrolatuko du”.\nMundu mailako krisi ekonomiko latz eta gogor baten erdian sortu zen Alfa lantegia: “1920. urtea zaila izan zen hiri armaginarentzat. Lehen Mundu Gerraren amaierak eskarien erorketa bortitza ekarri zuen eta biltegiak saldu ezin ziren armaz beteta zeuden. Urte horretan bertan gobernuak, pistolerismoaren areagotzeaz eta atentatu anarkistek zekarten arriskuaz kezkaturik, armen salerosketa eta jabetza mugatzen zituzten lege berriak ezarri zituen”.\nKrisialdiak, ezegonkortasuna eta grebak izan ziren nagusi urte osoan zehar eta, gauzak horrela, Eibarko armaginek aurrera egin ahal izateko bide berriak bilatu, beste aukerarik ez zuten izan. Testuinguru horretan, 1920ko urriaren 28an, greba luze baten ondoren, Orbea Hermanos enpresako sei langile ohik “Sociedad Anónima Cooperativa de Producción de Armas de Fuego Alfa” sortu zuten, 300.000 pezetako kapital sozialarekin. Espainiako lehen kooperatibetako bat izan zenak, gerora ere, beti eutsiko dio sortzaileek eman zioten kooperatiba eta gizartearendako izateko izaera horri.\nLehenengo tailerra orduko Vista Alegre kalean ipini zuten, Echeverria Hermanos (“Kirikixuanekua”) tailerra egon zen tokian, eta hasieran 32 eta 38ko “esmitzak” (Smith Wesson) egiten hasi zen. Hala ere, bost urte baino ez zituela, armagintzaren eta arma merkaturatzearen inguruan izandako gertakizunek bultzatuta, bere helburua eta zertarakoa aldatu egin behar izan zuen Alfak: 1925eko otsailaren 4an erabaki zuten josteko makinak egin eta saltzea. Beste askok bezala, lehendik zeuden makinekin eta beharginek egiten zekizkiten lanekin bateragarria izango zen produkturen bat bilatu zuten hauek ere. Benito Galarragari eman zioten josteko makinak egin ahal izateko koaderno teknikoak bilatzeko eta prestatzeko enkargua. Ordurako tailerra lekuz aldatuta zegoen, San Andres Pasealekura. Diotenez, josteko makinak egiteko lege-baimena ere eskuratua zuen bost urterako eta horrek mesede handia egin zion merkatuan azkar sartzeko eta produkzioa ugaritzeko: 1927. urtean 1.750 egin zituen eta 1935. urtean, berriz, 12.000 josteko-makina irten ziren Alfatik. Produkzio ahalmen horri esker, Espainia mailan josteko makinen fabrikazioan aitzindari izatera ailegatu zen. Eibarren ere garrantzi handiko lantegia bilakatu zen berehala: kontuan izan behar da ordurako 1.000 familiatik gora bizi zela Alfari esker. 1936ko gerrak eragin zuen krisiak gogor astindu zuen, baina Banco San Sebastianen laguntzari esker berriz ere burua altxatzea lortu zuen. 1940ko azaroan, “Sociedad Anónima Cooperativa Alfa” zaharraren ondasun guztiak “Maquinas de Coser Alfa, S.A” berriaren izenean ipintzeko eskriturak izenpetu zituzten eta, harrezkero, fabrikak gora egingo du nabarmen eta etenbarik.\nAlfa josteko makinak atzerrira saltzen 1946. urtean hasi ziren eta 60ko hamarkadarako josteko makinak saltzeko bere merkatu-sarea bazuen. Hiriburu guztietan zeuden salmentarako sukurtsalak, ordezkaritzak eta agentziak, eta 70 herrialdetara baino gehiagotara esportatzen zituzten Eibarko fabrikatik irtetzen ziren josteko makinak. Sasoi hartan Ingalaterran eta Frantzian Alfak merkatura begira egindako antolamendu bereziak zituen eta Mexikon eta Ghanan ere izan zituen fabrikak. Alfak lortu zuen atzerrian osperik handiena. Eibarko lantegirik handiena zen eta beharginek beste inon ez zeuden bentajak zeuzkaten: “Fondos Benéficos Sociales” (1931), “Caja de Pre- visión y Socorro” (1941), “Caja de previsión Laboral de Máquinas de Coser Alfa” (1947), bertako langileentzat etxebizitzak eraiki zituen, eskolak eta udalekua haien seme-alabentzat, jangelak, ekonomatoa, liburutegia… Horien guztiengatik, Alfa tailerra baino zerbait gehiago izatea lortu zuen eta “alfista” berba, berriz, belaunaldi oso batentzat lan eta gizarte harremanak ulertzeko eta izateko modu jakin baten ikurra izan zen.\n« Simon Aldazabal Sariaren 25. edizioa jokatuko da urriaren 4an “Las niñas”, “Greenland” eta “After” asteburuko zine-karteldegian »